text: 30 Hezekiya wakatuma mazgu kwa Israyeli+ yose na Yuda, wakalembaso makalata kwa Efurayimu na Manase,+ kuti ŵize ku nyumba ya Yehova ku Yerusalemu kuzakachitira Paska Yehova Chiuta wa Israyeli.+2 Kweni themba, ŵakaronga ŵake, na mpingo wose wa ku Yerusalemu ŵakadumura kuti ŵachite Paska mu mwezi wachiŵiri.+3 Ŵakatondeka kuchita pa nyengo yake+ chifukwa ŵasembe* ŵanandi ŵakaŵa kuti ŵandajituŵiske,+ ndipo ŵanthu ŵakaŵa kuti ŵandawungane ku Yerusalemu.4 Ndondomeko iyi yikaŵa yakwenelera mu maso gha themba na mpingo wose.5 Ntheura ŵakadumura kuti ŵapharazge mu Israyeli mose, kwamba ku Beyere-sheba m’paka ku Dani,+ kuti ŵanthu ŵize ku Yerusalemu na kuchitira Paska Yehova Chiuta wa Israyeli. Pakuti ŵakakhala nyengo yitali kwambura kuchitira pamoza kuyana na ivyo vili kulembeka.+6 Ntheura mathenga* ghakaluta na makalata gha themba na ŵakaronga ŵake mu Israyeli mose na Yuda, pakuti themba likalangura kuti: “Ŵanthu ŵa Israyeli, welerani kwa Yehova Chiuta wa Abrahamu, Yisake, na Israyeli, kuti nayo wawelere ku ŵakukhalako awo ŵapona ku woko la mathemba gha Asiriya.+7 Mungaŵanga nga mbasekuru ŵinu chara panji ŵabali ŵinu awo ŵakachita mwambura kugomezgeka pamaso pa Yehova Chiuta wa ŵasekuru ŵawo, mwakuti wakaŵazgora chinthu chakutenthemeska, nga umo mukuwonera.+8 Sono mungaŵanga ŵamtafu chara nga mbasekuru ŵinu.+ Mujipeleke kwa Yehova na kwiza ku malo ghake ghakupatulika+ muyirayira na kuteŵetera Yehova Chiuta winu, mwakuti ukali wake wakugolera ufumeko kwa imwe.+9 Para mwawelera kwa Yehova, awo ŵali kukora wuzga ŵabali ŵinu+ na ŵana ŵinu ŵaŵalongorenge lusungu ndipo ŵaŵazomerezgenge kuwelera mu charu ichi.+ Pakuti Yehova Chiuta winu ngwachiwuravi na walusungu,+ ndipo wamulazgiraninge nkhonyoro chara para mwawelera kwa iyo.”+10 Ntheura mathenga* ghakenda msumba na msumba mu charu chose cha Efurayimu na Manase,+ m’paka ku Zebuloni. Kweni ŵanthu ŵakaŵasekanga na kuŵahoya.+11 Ndipouli, ŵanthu ŵanyake ŵa kwa Asheri, Manase, na Zebuloni ŵakajiyuyura, ŵakiza ku Yerusalemu.+12 Woko la Chiuta waunenesko likaŵa mu Yuda, kuŵagumanya pamoza,* kuti ŵachite ivyo themba na ŵakaronga ŵakalangura kuyana na mazgu gha Yehova.13 Ŵanthu ŵanandi ŵakawungana pamoza ku Yerusalemu, kuchita Chiphikiro cha Vingwa Vyambura Nthukumusi+ mu mwezi wachiŵiri.+ Pakaŵa mpingo ukuru chomene.14 Ŵakawuka na kufumyamo majotchero agho ghakaŵa mu Yerusalemu,+ ndipo ŵakafumyamo majotchero gha vyakununkhira+ na kughataya mu Dambo la Kidironi.15 Kufuma apo, ŵakakoma sembe ya Paska pa zuŵa la 14 la mwezi wachiŵiri. Ŵasembe na Ŵalevi ŵakachita soni, ntheura ŵakajituŵiska na kwiza na sembe zakotcha ku nyumba ya Yehova.16 Ŵakakhala mu malo ghawo gha nyengo zose, kuyana na Dango la Mozesi munthu wa Chiuta waunenesko. Ŵasembe ŵakamija ndopa+ izo ŵakapokera kufuma mu woko la Ŵalevi.17 Mu mpingo mukaŵa ŵanthu ŵanandi chomene awo ŵakaŵa kuti ŵandajituŵiske. Ŵalevi ndiwo ŵakakomanga sembe za Paska za wose awo ŵakaŵa ŵambura kutozgeka,+ kuŵatuŵiskira Yehova.18 Ŵanthu ŵanandi, chomenechomene ŵa kwa Efurayimu, Manase,+ Isakara, na Zebuloni, ŵakajitozga chara, kweni ŵakarya nipera Paska, kupambana na ivyo vili kulembeka. Hezekiya wakaŵalombera, wakati: “Mphanyi Yehova, uyo ni muwemi,+ wagowokera19 waliyose uyo wanozga mtima wake kupenja Chiuta waunenesko,+ Yehova, Chiuta wa ŵasekuru ŵake, nangauli wandatozgeke kuyana na malango gha utuŵa.”+20 Yehova wakapulika mazgu gha Hezekiya, wakaŵagowokera* ŵanthu.21 Ntheura Ŵaisrayeli awo ŵakaŵa mu Yerusalemu ŵakachita Chiphikiro cha Vingwa Vyambura Nthukumusi+ mazuŵa 7 na kusekelera kukuru.+ Ŵalevi na ŵasembe ŵakalumbanga Yehova zuŵa na zuŵa, kumwimbira Yehova+ na vyakwimbira vyawo vyakulira chomene.22 Kweniso Hezekiya wakayowoya na kukhwimiska* Ŵalevi wose awo ŵakachita mwamahara pakuteŵetera Yehova. Ŵakarya vya pa chiphikiro mazuŵa ghose 7,+ kupeleka sembe zawenenawene+ na kuwonga Yehova Chiuta wa ŵasekuru ŵawo.23 Penepapo mpingo wose ukadumura kuti ŵachiteso paska mazuŵa ghanyake 7. Ntheura ŵakachitaso mazuŵa ghanyake 7 na kusekelera kukuru.+24 Hezekiya themba la Yuda wakapeleka ku mpingo ng’ombe zanalume 1,000 na mberere 7,000, ndipo ŵakaronga ŵakapeleka ku mpingo ng’ombe zanalume 1,000 na mberere 10,000.+ Ŵasembe ŵanandi ŵakajituŵiskanga.+25 Mpingo wose wa Yuda, ŵasembe, Ŵalevi, na mpingo wose uwo ukiza kufuma ku Israyeli,+ ŵalendo+ awo ŵakiza kufuma ku charu cha Israyeli na awo ŵakakhalanga mu Yuda, ŵakalutilira kusekelera.26 Mukaŵa kusekelera kukuru mu Yerusalemu, pakuti kwamba mu mazuŵa gha Solomoni mwana wa Davide themba la Israyeli, chinthu chanthena ichi chikaŵa kuti chindachitikepo mu Yerusalemu.+27 Paumaliro ŵasembe awo ŵakaŵa Ŵalevi ŵakimilira na kutumbika ŵanthu.+ Chiuta wakapulika mazgu ghawo, ndipo lurombo lwawo lukafika kuchanya, malo ghake ghakupatulika.


c: text/html

text:
JW LIBRARY
Ivyo Vingawovwira Para Muli na Windows 8 na Windows Phone 8
JW Library ni app yakuzomerezgeka ya Ŵakaboni ŵa Yehova. Yili na Mabaibolo ghakupambanapambana, kweniso mabuku ghakovwira pakusambira Baibolo.
Ivyo Ŵanthu Ŵakutemwa Kufumba
JW Library yikukora mu:
-
Matabuleti gha Windows 8 na PCs
Manyani kuti para tapanga update JW Library yizamukora yayi mu Windows 8.0. Kuti yikore, ŵikanimo Windows 8.1 ndipo muwonenge mabuku ghanyake.
-
Mafoni gha Windows Phone 8 na ghasonosono
JW Library yikukora yayi mu:
Viyowoyero vyanyuwani vikusazgikirapo pa JW Library mwezi uliwose. Kuti muwone buku mu chiyowoyero icho mukukhumba, dofyani pa Language.

robotstxt: allowed

filter: keep


text:
Mazgu gha wakusesa ghali nga ni vyakurya vyakunowa (22)
26 Nga ntchiwuvi mu chihanya na vula mu nyengo ya vuna,Ntchindi nazo zikumwenelera yayi munthu muzeleza.+2 Kayuni kakuchimbira kwambura chifukwa chara, kaŵeruŵeru nayo wakuduka pawaka chara,Ntheura kwambura chifukwa cheneko, nthembo yingiza yayi.*3 Chikoti ntcha hachi, vyakukolera ni vya mbunda,+Ndipo luswazu ndwa msana wa ŵazeleza.+4 Ungamuzgoranga chara muzeleza kuyana na uchindere wake,Mwakuti uleke kuyana nayo.5 Muzeleza umuzgore kuyana na uchindere wake,Mwakuti waleke kujiwona kuti ngwavinjeru.+6 Nga ni uyo wakumbyukutura malundi ghake na kujipweteka yekha,*Ndimo waliri uyo wakuthura nkhani mu woko la muzeleza.7 Nga ni malundi ghakugontha* gha wakupendera,Ndimo yiliri ntharika mu mulomo wa ŵazeleza.+8 Kupeleka uchindami kwa muzelezaKuli nga nkhuŵika libwe mu chakuponyera malibwe.+9 Nga ni minga iyo yasangika mu woko la muloŵevu,Ndimo yiliri ntharika mu mulomo wa ŵazeleza.10 Nga ngwakuponya mivi uyo wakulasa bweka kuko,*Ndimo waliri uyo wakulemba ntchito muzeleza panji mwendanthowa.11 Nga ni ntcheŵe iyo yikuwelera ku mawukuzi ghake,Muzeleza nayo wakuwerezga uchindere wake.+12 Kasi wamuwona munthu uyo wakujiwona kuti ngwavinjeru?+Muzeleza wali na chigomezgo chikuru kuluska iyo.13 Munthu mukata wakuti: “Mu nthowa muli mwana wa nkhalamu,Nkhalamu yili mu luŵaza!”+14 Vijaro vikuzgokera uku na uko pa vyakukhozgera vyake,*Ndimo mukata wakuchitira pa bedi lake.+15 Mukata wakubizga woko lake mu bakule,Kweni wakuvuka kuti waliwezgere ku mulomo wake.+16 Mukata wakujiwona kuti ngwavinjeruKuluska ŵanthu 7 awo ŵakuzgora mwamahara.17 Nga ni uyo wakuguza makutu gha ntcheŵeNdimo waliri mwendanthowa uyo wakukwiya na* mbembe iyo njake chara.+18 Nga ni munthu wakufuntha uyo wakuponya vilwero vyamoto, mivi, na nyifwa*19 Ndimo waliri munthu uyo wakupusika mzengezgani wake na kuyowoya kuti: “Nasekangapo waka!”+20 Para nkhuni palije, moto ukuzimwa,Ndipo para palije wakusesa, mphindano zikumara.+21 Nga ni makara ghakugolezgera moto na nkhuni zakusonkha ku moto,Munthu wamphindano nayo wakusonkhezga mbembe.+22 Mazgu gha wakusesa ghali nga ni vyakurya vyakunowa,*Ghakumilika m’paka mu nthumbo mukati.+23 Nga ni siliva ilo laphakika pa chiŵiyaNdimo ghaliri mazgu ghachitemwa kufuma mu* mtima uheni.+24 Uyo wakutinkha ŵanyake wakujibisa na milomo yake,Kweni mukati mwake muli upusikizgi.25 Nangauli wakuyowoya mazgu ghawemi, ungamugomezganga yayi,Pakuti mu mtima wake muli vinthu vyaukazuzi 7.*26 Nangauli thinkho lake labenekelereka na upusikizgi,Uheni wake wamuvumbulikira mu mpingo.27 Uyo wakujima mbuna wawengemo yekha,Ndipo uyo wakukunkhuzga libwe, liwelerenge kwa iyo.+28 Lulimi lutesi lukutinkha awo lwaŵatekenyura,Ndipo mulomo wakumyamyatika ukuparanya.+


text:
Nkhani Nambara 30: Civwati Ico Cikagolera Moto
Mozesi wakiza ku Phiri la Horebu kuzakapenja utheka wa mberere zake. Ku Horebu wakawona civwati cikagoleranga moto, kweni cikanyekanga yayi!
Mozesi wakati, ‘Ici nchinthu cakuziziswa. Nilute kufupi kuti niwone makora.’ Wakati wafika pafupi, mu civwati mukafuma mazgu: ‘Ungasendeleranga kufupi cara. Vula skapato zako, cifukwa malo agho wayimilirapo ngatuŵa.’ Wakaŵa Ciuta uyo wakayowoyanga kwizira mwa mungelo, ntheura Mozesi wakabisa cisko cake.
‘Ciuta wakati: ‘Nawona masuzgo gha ŵanthu ŵane mu Egupto. Antheura niŵafwatulenge, ndipo nkhutuma iwe kuti ukafumiske ŵanthu ŵane mu Egupto.’ Yehova wakakhumbanga kutora ŵanthu ŵake na kuŵanjizga mu caru cakutowa ca Kenani.
‘Kweni Mozesi wakati: ‘Ine ndine munthu wambura kumanyikwa. Ningacita wuli ici? Nyengo zinyake para naluta, Ŵaisrayeli ŵamuti kwa ine, “Ninjani wakakutuma?” Sono ine namuti wuli?’
Ciuta wakazgora kuti: ‘Ntheura ndimo ukayowoyere, YEHOVA Ciuta wa ŵasekuru ŵinu, Ciuta wa Abrahamu, Ciuta wa Yisake, Ciuta wa Yakobe, wanituma kwa imwe.” Ndipo Yehova wakasazgirapo kuti: ‘Ili ndilo zina lane muyirayira swii.’
Mozesi wakati: ‘Kweni wuli usange ŵamuleka kugomezga para naŵaphalira kuti imwe mwanituma?’
Ciuta wakafumba kuti: ‘Nchivici ico cili mu woko lako?’
Mozesi wakazgora kuti: ‘Ndodo.’
‘Ciuta wakati: ‘Yiponya pasi.’ Mozesi wakati wayiponya pasi, ndodo yikazgoka njoka. Yehova wakalongoraso Mozesi munthondwe unyake. Wakati: ‘Njizga woko lako mu munjilira wako.’ Mozesi wakanjizga, ndipo wakati walifumya, likazgoka lituŵa nga nchiwuvi! Woko likawoneka nga ni para liri na nthenda yiheni ya vyoni. Yehova wakapaso Mozesi nkhongono yakucitira munthondwe wacitatu. Paumaliro pake wakati: ‘Para wacita minthondwe iyi Ŵaisrayeli ŵamugomezga kuti nakutuma ndine.’
Mozesi wakaluta ku nyumba ndipo wakati kwa Yetiro: ‘Nizomerezgani kuti niwelere ku ŵabali ŵane ku Egupto kuti nkhaŵawone usange ŵali makora.’ Ntheura Yetiro wakalayirana na Mozesi, ndipo Mozesi wakayamba ulendo wake kuwelera ku Egupto.
Exodus 3:1-22; 4:1-20.
Mafumbo
- Kasi zina la phiri ilo liri pa cithuzithuzi apa ni vici?
- Longosorani cinthu cakuzizwiska ico Mozesi wakawona apo wakaŵa ku phiri na mberere zake.
- Kasi ni mazgu wuli agho ghakafuma mu civwati ico cikagoleranga moto, ndipo ghakaŵa gha njani?
- Kasi Mozesi wakazgora vici apo Ciuta wakamutuma kuti wafumiske ŵanthu ŵa Ciuta mu Egupto?
- Kasi Ciuta wakaphalira Mozesi kuti wakayowoye vici usange ŵanthu ŵamufumbenge kuti watumika na njani?
- Ni mwauli umo Mozesi wakeneranga kulongolera kuti watumika nadi na Ciuta?
Mafumbo ghanyake
- Ŵazgani Exodus 3:1-22.
Ni mwauli umo ivyo Mozesi wakakumana navyo vikutipira nkhongono kuti nangauli tingajiwona ŵakupeleŵera kucita milimo ya Ciuta, kweni Yehova watovwirenge? (Ex. 3:11, 13; 2 Kor. 3:5, 6)
- Ŵazgani Exodus 4:1-20.
Ni mwauli umo kawonero ka vinthu ka Mozesi kakasinthira mu vilimika 40 ivyo wakakhala ku Midiyani, ndipo ni sambiro wuli ilo ŵanalume awo ŵakunweka kuŵa na maudindo mu mpingo ŵangasambirapo? (Ex. 2:11, 12; 4:10, 13; Mika 6:8; 1 Tim. 3:1, 6, 10)
Nangauli tingapokera cilango kwa Yehova kwizira mu gulu lake, tingaŵa na cisimikizgo wuli kwizira mu ciyelezgero ca Mozesi? (Ex. 4:12-14; Sal. 103:14; Heb. 12:4-11)


text:
MUTU 37
Yesu Wakawuska Mwana wa Chokoro
YESU WAKAWUSKA WAKUFWA KU NAYINI
Yesu wakati wachizga muteŵeti wa msilikari, nyengo yeneyiyo wakafumako ku Kaperenaumu kuya ku Nayini. Msumba wa Nayini ukaŵa pa mtundu wa makilomita ghakujumpha 32 kumwera. Yesu wakaŵa yekha yayi. Wakaŵa na ŵasambiri ŵake kweniso ŵanthu ŵanyake ŵanandi. Ŵakwenera kuti ŵakafikanga kuwaro kwa msumba wa Nayini nyengo yamise. Kwenekura, ŵakakumana na Ŵayuda ŵanandiko ŵakuluta ku dindi. Ŵakalutanga kuwaro kwa msumba kukasunga munyamata wakufwa.
Pa ŵanthu wose awo ŵakaŵapo, nyina wa munyamata ndiyo wakaŵa na chitima chomene. Mama yura wakaŵa chokoro, mbwenu mwana wake yekha na yekha wakufwaso. Mfumu wake wakati wafwa, wakapembuzgikangako na mwana wake. Mwenecho wakagomezganga kuti mwana uyu ndiyo wamusungenge. Mbwenu nayo wakufwaso! Sono ni njani wamupembuzgenge na kumovwira?
Yesu wakati wamuwona mwanakazi yura, chitima chikamukora chomene. Yesu wakamupembuzga mama yura, wakati: “Leka kulira.” Kweni mama yura wakaliraso chomene. Penepapo Yesu wakasendelera pafupi na kukhwaska machira agho ŵakayeghapo chitanda. (Luka 7:13, 14) Ŵanthu ŵa nyifwa ŵara ŵakati waka zakaka pakuwona ivyo Yesu wakuchita. Ŵakwenera kuti ŵakafumbananga kuti: ‘Nkhanthu wuli, ndipo wakukhumba kuchitachi?’
Awo ŵakendanga na Yesu ŵakamuwonapo kuti wakuchizga ŵalwari. Kweni ŵakwenera kuti ŵakaŵa ŵandamuwonepo kuti wawuska wakufwa. Ŵakwenera kuti ŵakapulikapo kuti kale chomene ŵanthu ŵanyake ŵakawuskapo ŵakufwa, kweni kasi Yesu nayo wangawuska ŵakufwa? (1 Mathemba 17:17-23; 2 Mathemba 4:32-37) Yesu wakati: “Munyamata, nkhukuphalira, Wuka!” (Luka 7:14) Ivyo Yesu wakayowoya vikachitika nadi. Munyamata yura wakakhazikika na kwamba kuyowoya! Yesu wakamupeleka munyamata yura kwa nyina. Mama yura wakazizwa kweniso wakakondwa chomene. Sono wakaŵaso na mwana wake.
Ŵanthu ŵakati ŵawona kuti munyamata wawuka nadi, ŵakalumba Yehova, ŵakati: “Pakati pithu pawuka ntchimi yikuru.” Ŵanyake pakuwona icho Yesu wakachita apa, ŵakati: “Chiuta wakumbuka ŵanthu ŵake.” (Luka 7:16) Nakalinga nkhani yira yikathandazgika mu vikaya vyapafupi. Ndipo yikwenera kuti yikafikaso ku Nazarete, kwawo kwa Yesu, mtunda wa makilomita 10. Nkhani iyi yikafika m’paka kumwera, ku Yudeya.
Yohane Mubatizi wakaŵa kuti wachali mu jele. Wakakhumbanga kumanya ivyo Yesu wakachitanga. Ŵasambiri ŵake ŵakamuphalira vya minthondwe iyi. Kasi Yohane wakachita wuli?


text:
Nkhani Nambara 47: Munkhungu mu Israyeli
Awona ico mwanalume uyo wakuwundira mu hema lake! Wakuwundira munjilira uwemi, mupimintha wa golide, na siliva. Wavitora mu msumba wa Yeriko. Kweni kasi vinthu vya mu Yeriko ŵakenelanga kucita navyo wuli? Kasi ukukumbuka?
Ŵakenelanga kuviwocha, ndipo golide na siliva ŵakenelanga kukaŵika mu cihema ca Yehova. Ntheura ŵanthu aŵa ŵakana kupulikira Ciuta. Ŵiba vinthu vya Ciuta. Zina la mwanalume uyu ni Akani, awo wali nawo mbamoza ŵa pa mbumba yake. Tiye tiwone ico cikacitika.
Akani wati wiba vinthu ivi, Yoswa wakatuma ŵanalume kukarwa nkhondo na msumba wa Ai. Kweni ŵakathereskeka ku nkhondo. Ŵanyake ŵakakomeka, ŵanji ŵakacimbira. Yoswa wakaŵa na citima comene. Wakawa kavunama kulomba kwa Yehova: ‘Nchifukwa wuli mwazomelezga cinthu ici kuticitikira?’
Yehova wakazgora: ‘Wuka! Ŵaisrayeli ŵananga. Ŵatora vinthu ivyo vikenelanga kuwocheka panji kupelekeka ku cihema ca Yehova. Ŵakiba munjilira wakutowa na kuwubisa. Nimutumbikaninge yayi mupaka muwoche dankha munjilira na munthu uyo wali kwiba vinthu ivi.’ Yehova wakaphalira Yoswa kuti wamuvumburenge munthu muheni uyu.
Yoswa wakawunganya pamoza ŵanthu wose, ndipo Yehova wakakora Akani munthu muheni. Akani wakati: ‘Nananga. Nkhawona munjilira wakutowa, mupimintha wa golide, na siliva. Nkhavidokera comene mwakuti nkhavitora. Mwamuvisanga apo nkhaviwundira mu hema lane.’
Vinthu ivi vyati vyasangika na kwiza navyo kwa Yoswa, wakaphalira Akani kuti: ‘Kasi watisuzgiraci? Sono Yehova wakulangenge!’ Ŵanthu wose ŵakamudinya Akani na mbumba yake na malibwe mupaka ŵakafwa. Kasi ici cikutisambizga yayi kuti tileke kutora vinthu vyaŵene?
Pamanyuma pake Ŵaisrayeli ŵakalutaso kukarwa nkhondo na msumba wa Ai. Pa nyengo iyi Yehova wakawovwira ŵanthu ŵake kuthereska ŵarwani ŵawo.
Joshua 7:1-26; 8:1-29.
Mafumbo
- Pa cithuzithuzi apa, ninjani uyo wakuwundira pasi vinthu ivyo vyatoleka mu Yeriko, ndipo mbanjani awo ŵakumovwira?
- Nchifukwa wuli ivyo wakacita Akani na mbumba yake kukaŵa kwananga kukuru?
- Kasi Yehova wakayowoyaci apo Yoswa wakafumbanga cifukwa ico Ŵaisrayeli ŵakatheleskekera ku nkhondo ku Ai?
- Nchivici cikacitikira Akani na mbumba yake apo ŵakiza nawo kwa Yoswa?
- Kasi ceruzgo ico Akani wakapokera cikutisambizga vici?
Mafumbo ghanyake
- Ŵazgani Joshua 7:1-26.
Kasi lurombo ulo Yoswa wakapeleka likuvumbura vici za ubwezi wake na Mlengi? (Josh. 7:7-9; Sal. 119:145; 1 Yoh. 5:14)
Kasi ivyo wakacita Akani vikulongora vici, ndipo vikuticenjezga wuli? (Josh. 7:11, 14, 15; Zinth. 15:3; 1 Tim. 5:24; Heb. 4:13)
- Ŵazgani Joshua 8:1-29.
Ni udindo wuli uwo munthu waliyose lero wali nawo mu mpingo? (Josh. 7:13; Lev. 5:1; Zinth. 28:13)


text: 4 Ntheura, pakuti layizgo lakuti tinjire mu chipumulo chake lichalipo, tiyeni tiŵe maso* kuti munyake pakati pinu waleke kuŵa wakupeleŵera.+2 Pakuti makani ghawemi ghali kupharazgika na kwa ise wuwo,+ nga umo ghakapharazgikira kwa iwo. Kweni mazgu agho ŵakapulika ŵakasanga nagho chandulo yayi, chifukwa ŵakatondeka kuŵa na chipulikano chakuyana na awo ŵakapulikira.3 Pakuti ise tili na chipulikano tikunjira mu chipumulo, nga umo iyo wali kuyowoyera kuti: “Ntheura nkhakalipa na kulapa kuti: ‘Ŵanjirenge yayi mu chipumulo chane,’”+ nangauli wakamara milimo yake kufuma apo charu chikambira.+4 Pakuti pa malo ghanyake wali kuyowoya vya zuŵa la 7 kuti: “Chiuta wakapumura ku milimo yake yose pa zuŵa la 7.”+5 Apa napo wakuti: “Ŵanjirenge yayi mu chipumulo chane.”+6 Awo makani ghawemi ghakamba kupharazgika kwa iwo ŵakatondeka kunjiramo chifukwa cha kuleka kupulikira. Kweni mwaŵi uchalipo wakuti ŵanyake ŵanjiremo.+7 Ntheura wali kutemaso zuŵa, wakayowoya mu salimo la Davide pakati pajumpha nyengo yitali kuti: “Muhanya uno,” nga umo vyayowoyekera pachanya kuti: “Muhanya uno, para mwapulika mazgu ghake, munganonopeskanga mitima yinu yayi.”+8 Pakuti Joshuwa+ waŵenge kuti wakaŵalongozgera ku malo gha chipumulo, mphanyi pamanyuma Chiuta wakayowoyaso vya zuŵa linyake yayi.9 Ntheura, chakhalako chipumulo cha sabata ku ŵanthu ŵa Chiuta.+10 Pakuti munthu uyo wanjira mu chipumulo cha Chiuta, wapumuraso ku milimo yake, nga umo Chiuta wakapumulira ku milimo yake.+11 Ntheura tiyeni tilimbikire chomene kuti tinjire mu chipumulo ichi, mwakuti paŵavye munthu waleke kupulikira nga umo ŵasekuru ŵithu ŵakachitira mu mapopa.+12 Pakuti mazgu gha Chiuta ngamoyo na ghankhongono,+ ngakuthwa kuluska lupanga lwa wuyi kosekose,+ ghakugwaza m’paka kupatura umoyo na mzimu, mafindo na mongo,* ndipo ghakumanya ivyo mtima ukughanaghana na kukhumba.13 Kulije chilengiwa icho ntchakubisika pamaso pake,+ kweni vinthu vyose vili nkhule ndipo vili pakweru pa maso gha uyo wazamutifumba.+14 Ntheura pakuti tili na wasembe mukuru uyo wali kukwera kuchanya, Yesu Mwana wa Chiuta,+ tiyeni tikoleske na kupharazga pakweru chipulikano icho tili nacho mwa iyo.+15 Pakuti wasembe mukuru uyo tili nayo wangaleka yayi kutichitira chitima pa kulopwa kwithu,+ chifukwa nayo wakayezgeka mu vyose nga ndise, kweni wakanangapo yayi.+16 Na wanangwa wa kuyowoya,+ tiyeni tisendelere ku chitengo cha* uyo wali na lusungu lukuru mwakuti tipokere lusungu na kusanga lusungu lukuru kuti vitovwire pa nyengo yakwenelera.


text:
A4
Zina la Chiuta mu Malemba Ghachihebere
Zina la Chiuta, ilo likulembeka mu vilembo vinayi (יהוה) mu Chihebere, likusangika mu malo pafupifupi 7,000 mu Malemba Ghachihebere. Vilembo vinayi ivi, ivyo vikuchemeka Tetiragiramatoni, Baibolo ili lavilemba kuti “Yehova.” Zina ili ndilo likusangika mu malo ghanandi mu Baibolo. Nangauli awo ŵakatumika kulemba Baibolo ŵakamuzunuranga Chiuta na vithokozo vinandi, nga ni “Wankhongonozose,” “Wapachanya Nkhanira,” na “Fumu,” kweni pakulemba zina leneko la Chiuta ŵakalembanga vilembo vinayi vyakwimira zina ili.
Yehova Chiuta ndiyo wakatuma awo ŵakalembanga Baibolo kuŵikamo zina lake. Mwachiyelezgero, wakatuma ntchimi Joyeli kulemba kuti: “Waliyose uyo wakuchema pa zina la Yehova wazamuponoskeka.” (Joyeli 2:32) Chiuta wakatuma munthu munyake uyo wakalembako masalimo kulemba kuti: “Ŵanthu ŵamanye kuti imwe, mwaŵeneimwe zina linu ni Yehova, ndimwe mwekha Wapachanya Nkhanira pa charu chose chapasi.” (Salimo 83:18) Nakuti mu buku la Masalimo pera zina la Chiuta likusangika mu malo 700. Buku ili lili na mapowemu agho ŵanthu ŵa Chiuta ŵakimbanga na kughayowoya pamtima. Ipo chifukwa wuli mu Mabaibolo ghanandi zina la Chiuta mulije? Chifukwa wuli Baibolo ili likulemba mazgu ghakuti “Yehova”? Ndipo kasi zina la Chiuta, lakuti Yehova, likung’anamurachi?
Chifukwa wuli zina ili mulije mu Mabaibolo ghanandi? Pali vifukwa vyakupambanapambana. Ŵanyake ŵakuti Chiuta Wankhongonozose wakukhumbikwira kuŵa na zina lapadera yayi. Ŵanyake ŵakuŵa nga ŵali kutolera maghanoghano gha Ŵayuda ghakuleka kuzunura zina la Chiuta, panyake chifukwa cha kopa kulifipiska. Paliso ŵanyake awo ŵakuti palije munthu uyo wakumanya fikepo umo zina la Chiuta likazunulikiranga, ntheura ntchiwemi kumuzunura waka kuti “Fumu” panji “Chiuta.” Kweni fundo izi ni zambura kupulikikwa pa vifukwa vyakulondezgapo ivi:
Awo ŵakuti Chiuta Wankhongonozose wakukhumbikwira zina lapadera yayi, ŵakuluwa ukaboni wakuti mabuku ghakwambilira chomene gha Mazgu gha Chiuta, ghakaŵa na zina la Chiuta, nanga ni agho ghakasungika pambere Khristu wandize. Umo tawonera, Chiuta wakazomerezga kuti zina lake lilembeke mu malo 7,000 mu Mazgu ghake. Ichi chikulongolerathu kuti wakukhumba kuti ise timanyenge zina lake na kulizunura.
Ŵang’anamuri awo ŵakuwuskamo zina la Chiuta chifukwa cha kutolera maghanoghano gha Ŵayuda ŵakuluwa fundo yakuzirwa. Nangauli ŵalembi ŵanyake Ŵachiyuda ŵakakananga kuzunura zina la Chiuta, kweni ŵakaliwuskamo yayi mu Mabaibolo agho ŵakaŵa nagho. Mipukutu yakale iyo yili kusangika ku Qumran, kufupi na Nyanja Yakufwa, yili na zina la Chiuta mu malo ghanandi. Ŵang’anamuri ŵanyake ŵa Baibolo ŵakulongora kuti zina la Chiuta likaŵamo mu mipukutu yakwambilira, chifukwa m’malo mwa kulemba zina ili ŵakulemba “FUMU” mu vilembo vikuruvikuru. Kweni fumbo ndakuti, Chifukwa wuli ŵang’anamuri aŵa ŵasinthiska panji kuwuskamo zina la Chiuta mu Baibolo apo nawo ŵakuzomerezga kuti likasangikanga mu malo ghanandi chomene mu Baibolo? Kasi ni njani wakaŵapa mazaza ghakuchitira ivi? Ivi ŵakuvimanya ndiwo.
Awo ŵakuti zina la Chiuta lingazunulikanga yayi pakuti palije uyo wakumanya umo likazunulikiranga, ŵakuzunura zina lakuti Yesu kwambura suzgo. Kweni ŵasambiri ŵakwambilira ŵakazunuranga zina la Yesu mwakupambana na umo Ŵakhristu ŵanandi ŵakuzunulira mazuŵa ghano. Ŵakhristu awo ŵakaŵa Ŵayuda ŵakwenera kuti pakuzunura zina la Yesu ŵakatenge Ye·shuʹa‛. Ndipo lakuti “Khristu” ŵakatenge Ma·shiʹach, panji kuti “Mesiya.” Ŵakhristu awo ŵakaŵa Ŵagiriki ŵakamuzunuranga kuti I·e·sousʹ Khri·stosʹ, ndipo Ŵakhristu awo ŵakayowoyanga Chilatini ŵakatenge Ieʹsus Chriʹstus. Na wovwiri wa mzimu wa Chiuta, zina la Yesu likang’anamulika kuya mu chiyowoyero cha Chigiriki mu Baibolo, kulongora kuti Ŵakhristu ŵakwambilira ŵakasankha kulemba zina la Yesu umo ŵanthu ŵakayowoyeranga mu chiyowoyero chawo. Ndivyo komiti yakung’anamura Baibolo la Mang’anamuliro gha Charu Chiphya yalondezga pakusankha kulemba mazgu ghakuti “Yehova,” nangauli ndimo kale Ŵahebere ŵakazunuliranga yayi zina la Chiuta.
Chifukwa wuli mu Baibolo la Mang’anamuliro gha Charu Chiphya mwalembeka kuti “Yehova”? Mu Chingelezi, vilembo vinayi vya Tetiragiramatoni (יהוה) vikulembeka nthe YHWH. Tetiragiramatoni yikaŵavya mavawelo, nga umo vikaŵira na mazgu ghose gha Chihebere chakale agho ghakalembekanga. Apo Chihebere chakale chikayowoyekanga, ŵanthu ŵakaŵikangamo ŵekha mavawelo ghakwenelera.
Pakati pajumpha vilimika masauzandi kufuma apo Malemba Ghachihebere ghakamalira kulembeka, nkhwantha Zachiyuda zikapanga vilongolero panji vimanyikwiro vya kazunuliro, ivyo vikawovwiranga ŵanthu kumanya mavawelo agho ŵangaŵikapo para ŵakuŵazga Chihebere. Kweni mu nyengo yira, Ŵayuda ŵanandi ŵakatenge ni mziro kuzunura zina la Chiuta mwakukwezga, ntheura ŵakaŵikangapo mazgu ghanyake. Ntheura vikuwoneka kuti apo ŵakakoperanga Tetiragiramatoni, ŵakatoranga mavawelo gha mazgu agho ŵakaŵikangamo na kusazga na vilembo vinayi vyakwimira zina la Chiuta. Pa chifukwa ichi, mipukutu iyo yili na mavawelo agha yingatovwira yayi kumanya umo zina la Chiuta likazunulikiranga pakwamba penecho mu Chihebere. Ŵanyake ŵakughanaghana kuti zina ili likazunulikanga kuti “Yawe,” apo ŵanyakeso ŵakuyowoyera panyake. Mu mupukutu unyake (Dead Sea Scroll) uwo uli na chigaŵa cha buku la Levitiko, mu Chigiriki zina la Chiuta lili kulembeka kuti Iao. Padera pa kalembero aka, ŵakulemba vya Chigiriki ŵakwambilira nawo ŵakusachizga kuti zina ili likazunulikanga kuti Iae, I·a·beʹ, na I·a·ou·eʹ. Kweni tingayowoya chara kuti aŵa ndiwo ŵakuneneska panji yayi. Tikumanya yayi umo ŵateŵeti ŵa Chiuta ŵakale ŵakazunuliranga zina lake mu Chihebere. (Genizesi 13:4; Ekisodo 3:15) Icho tikumanya ntchakuti Chiuta wakazunuranga zina lake kanandi waka para wakuyowoya na ŵanthu ŵake. Ŵanthu ŵake nawo ŵakamuchemanga na zina lake, ndiposo kuti ŵakalizunuranga kwambura suzgo para ŵakuyowoya na ŵanyawo.—Ekisodo 6:2; 1 Mathemba 8:23; Salimo 99:9.
Ipo chifukwa wuli mu Baibolo ili muli mazgu ghakuti “Yehova”? Chifukwa ntchakuti zina la Chiuta likamba nikale kulembeka mu nthowa iyi.
Mu Chingelezi, zina la Chiuta likamba kuwoneka mu 1530 mu mabuku gha mu Baibolo gha Genizesi m’paka Dotoronome agho William Tyndale wakang’anamura. Wakalemba kuti “Iehouah.” Nyengo yikati yajumphapo, chiyowoyero cha Chingelezi chikasintha, ndipo zina la Chiuta nalo likalembeka kuyana na umo ŵanthu ŵakazunuliranga pa nyengo iyo. Mwachiyelezgero, mu 1612, Henry Ainsworth wakalemba kuti “Iehovah” mu buku lose la Masalimo ilo wakang’anamura. Kufuma apo, mu 1639, buku la Masalimo lira ŵakati ŵalinozgaso na kulisindikizga pamoza na mabuku gha Genizesi m’paka Dotoronome, zina ili ŵakalilemba kuti “Jehovah.” Mu 1901, awo ŵakang’anamura Baibolo la American Standard Version ŵakalembamo mazgu ghakuti “Jehovah” palipose apo pakaŵa zina la Chiuta mu Chihebere.
Pakulongosora chifukwa icho wakalembera “Jehovah” m’malo mwa “Yahweh” mu buku lake la Studies in the Psalms, mu 1911, Joseph Bryant Rotherham, wakusanda vya Baibolo wakumanyikwa, wakayowoya kuti wakakhumba kulemba ‘zina ili mu nthowa iyo ŵanthu ŵanandi awo ŵakuŵazga Baibolo ŵakuyimanya.’ Mu 1930 wakusanda vya Baibolo, A. F. Kirkpatrick nayo wakayowoya fundo yeneyiyi pakulongosora chifukwa icho wakalembera mazgu ghakuti “Jehovah.” Wakati: ‘Ŵanthu ŵanandi lero ŵakuti likwenera kulembeka kuti Yahveh panji Yahaveh; kweni ŵanandi ŵali kuzgoŵera kuti JEHOVAH, ndipo fundo yakuzirwa chomene nkhazunuliro yayi, kweni kumanya kuti ni zina lanadi, ntchithokozo waka nga ni “Fumu” yayi.’
Kasi zina lakuti Yehova likung’anamurachi? Mu Chihebere, zina lakuti Yehova likufuma ku verebu ilo likung’anamura “kuŵa,” ndipo ŵanandi awo ŵakusanda vya Baibolo ŵakughanaghana kuti verebu Lachihebere ili likulongora kuti ni munthu uyo wakuchitiska vinthu kuŵako. Ntheura komiti yakung’anamura Baibolo la Mang’anamuliro gha Charu Chiphya yikuwona kuti zina la Chiuta likung’anamura kuti “Wakuchitiska Kuti Viŵeko.” Ŵanthu ŵakusanda vya Baibolo ŵali na maghanoghano ghakupambana pa nkhani iyi, ntheura tingayowoya yayi kuti ng’anamuro ili ndilo ndeneko panji yayi. Kweni ng’anamuro ili likukolerana makora na ivyo Yehova wakuchita pakuŵa Mlengi wa vinthu vyose kweniso uyo wakufiska khumbo lake. Ndiyo wakachitiska kuti charu, ŵanthu, na vyose viŵeko. Kweniso apo vinthu vikulutilira kuchitika, nayo wakulutilira kufiska khumbo lake.
Ntheura zina lakuti Yehova likung’anamura ivyo vili kulembeka pa Ekisodo 3:14 pera yayi. Vesi ili likuti: “Niŵenge Icho Nasankha Kuŵa” panji, “Niŵenge Uyo Niŵenge.” Mazgu agha kuti ghakupeleka ng’anamuro lose la zina la Chiuta yayi. Kweni ghakuvumbura chigaŵa chichoko waka cha wunthu wa Chiuta, ghakutiphalira kuti iyo wakuŵa chilichose icho chikukhumbikwa kuti wafiske khumbo lake kuyana na umo vinthu vyaŵira. Ntheura nangauli fundo iyi yilimo mu ng’anamuro la zina la Yehova, kweni yikumalira waka pa icho wakusankha kuŵa yayi. Likung’anamuraso ivyo wakuchitira chilengiwa chake ndiposo ivyo wakuchita kuti khumbo lake lifiskike.
Manyani Vinandi
Kasi Chiuta Wali na Zina?
Chiuta wali na mazina ghanandi gha udindo, iyo ni Chiuta Wankhongonozose, Mlengi na Fumu. Kweni zina la Chiuta likusangika m’malo ghakukwana 7,000 mu Baibolo.


text: 33 Mazgu gha Yehova ghakiza kwa ine, ghakati:2 “Mwana wa munthu, yowoya na ŵanthu ŵakwako,+ ndipo uŵaphalire kuti:“‘Usange niza na lupanga pa charu,+ ndipo ŵanthu wose ŵa mu charu chira ŵatora munthu na kumuŵika kuŵa mulinda wawo,3 ndipo wakuwona lupanga lukwiza mu charu, wakulizga mbata na kuchenjezga ŵanthu,+4 usange munthu wakupulika kulira kwa mbata ndipo wakusulako chenjezgo,+ ndipo lupanga lukwiza na kumukoma, ndopa zake ziŵenge pa mutu wake.+5 Wakapulika kulira kwa mbata kweni wakapwelelerako yayi chenjezgo. Ndopa zake ziŵenge pa mutu wake. Wapulikirenge chenjezgo, mphanyi umoyo wake ukaponoskeka.6 “‘Kweni usange mulinda wakuwona lupanga lukwiza ndipo wakuleka kulizga mbata+ mwakuti ŵanthu ŵakuchenjezgeka yayi, ndipo lupanga lukwiza na kukoma yumoza wa iwo, munthu uyo wafwenge chifukwa cha zakwananga zake, kweni ndopa zake nizifumbenge mu woko la mulinda.’+7 “Kweni iwe, mwana wa munthu, nakuŵika kuŵa mulinda wa nyumba ya Israyeli. Para wapulika mazgu kufuma mu mulomo wane, unichenjezgere ŵanthu.+8 Para nkhuphalira munthu muheni kuti: ‘Wamuheni iwe, ufwenge nadi!’+ kweni ukumuchenjezga yayi muheni kuti wasinthe nthowa zake, iyo pakuti ni muheni wafwenge chifukwa cha zakwananga zake,+ kweni ndopa zake nizikhumbenge kwa iwe.9 Kweni usange wamuchenjezga muheni kuti wawereko ku nthowa yake ndipo wakukana kusintha nthowa yake, wafwenge chifukwa cha kwananga kwake,+ kweni iwe waponoska umoyo wako.+10 “Ndipo iwe, mwana wa munthu, yowoya ku nyumba ya Israyeli kuti, ‘Imwe mwayowoya kuti: “Kugaluka kwithu na zakwananga zithu ni vizito chomene pa ise, vikutighandiska,+ ntheura tiŵenge wuli ŵamoyo?”’+11 Ŵaphalira kuti: ‘“Umo ine niliri wamoyo,” ndimo yayowoyera Fumu Yikuru Yehova, “Nkhukondwa chara na nyifwa ya muheni,+ kweni nkhukhumba kuti muheni wasinthe nthowa yake+ na kuŵa wamoyo.+ Weraniko, weraniko ku nthowa zinu ziheni.+ Kasi mufwirengechi, imwe nyumba ya Israyeli?”’+12 “Ndipo iwe, mwana wa munthu, phalira ŵanthu ŵakwako kuti: ‘Urunji wa munthu murunji uzamumuponoska yayi para wagaluka.+ Kweniso uheni wa muheni uzamumuwiska yayi para wawerako ku uheni wake.+ Munthu waliyose murunji wazamuŵa wamoyo yayi chifukwa cha urunji wake mu zuŵa ilo wakwanangira.+13 Para naphalira murunji kuti: “Uŵenge wamoyo nadi,” kweni wakugomezga waka urunji wake na kuchita viheni,+ milimo yake yose yaurunji yizamukumbukika chara, kweni wazamufwa chifukwa cha kwananga uko wachita.+14 “‘Ndipo para naphalira muheni kuti: “Ufwenge nadi,” ndipo iyo wakuwerako ku kwananga kwake na kuchita icho ntchakunyoloka na chaurunji,+15 ndipo muheni wakuwezga icho wakatora kuŵa chikholi,+ wakuwezga icho wakaphanga,+ wakwenda mu malango gha umoyo na kuleka kuchita mwambura urunji, waŵenge wamoyo+ nadi. Wafwenge yayi.16 Kwananga kose uko wakachita kuzamukumbukikaso chara.+ Pakuti wachita icho ntchakunyoloka na chaurunji, waŵenge wamoyo nadi.’+17 “Kweni ŵanthu ŵakwako ŵati: ‘Nthowa ya Yehova njambura urunji,’ kweni nthowa zawo ndizo ni zambura urunji.18 “Para munthu murunji waleka urunji wake na kuchita icho ntchiheni, wakwenera kufwa chifukwa cha uheni wake.+19 Kweni usange muheni wazgoka na kuwerako ku uheni wake na kuchita icho ntchakunyoloka na chaurunji, waŵenge wamoyo chifukwa cha kuchita nthena.+20 “Kweni imwe mukuti: ‘Nthowa ya Yehova njambura urunji.’+ Imwe nyumba ya Israyeli, neruzgenge waliyose wa imwe kuyana na nthowa zake.”21 Nyengo yikati yajumphapo, mu chaka cha 12 cha wuzga withu, mu mwezi wa 10, pa zuŵa lachinkhondi la mwezi uwo, munthu uyo wakapona ku Yerusalemu wakiza kwa ine,+ ndipo wakati: “Msumba wabwangandulika!”+22 Namise pambere munthu uyo wakapona wandize, woko la Yehova likiza pa ine, ndipo wakajura mulomo wane pambere munthu wandize kwa ine namulenji. Ntheura mulomo wane ukajulika ndipo nkhaŵaso mbuwu chara.+23 Penepapo mazgu gha Yehova ghakiza kwa ine, ghakati:24 “Mwana wa munthu, ŵanthu awo ŵakukhala mu malo ghakupasuka agha+ ŵakuyowoya vya charu cha Israyeli kuti: ‘Abrahamu wakaŵa munthu yumoza, kweni wakatora charu chose.+ Kweni ise tili ŵanandi, charu chapelekeka nadi kwa ise kuŵa chithu.’25 “Ntheura ŵaphalira kuti: ‘Ichi ndicho Fumu Yikuru Yehova yayowoya: “Mukurya chakurya lumoza na ndopa,+ ndipo mukwinuskira maso ghinu ku vikozgo vinu vyakuseluska, ndipo mukuthiska ndopa.+ Ntheura, kasi mungatora wuli charu kuŵa chinu?26 Mwagomezga lupanga lwinu,+ mukuchita vinthu vyaukazuzi, ndipo waliyose wa imwe wakazuzga muwoli wa mzengezgani wake.+ Ntheura, kasi mungatora wuli charu kuŵa chinu?”’+27 “Uŵaphalire kuti, ‘Ichi ndicho Fumu Yikuru Yehova yayowoya: “Umo ine niliri wamoyo, awo ŵakukhala mu malo ghakupasuka ŵazamuwa na lupanga, awo ŵakukhala kuthondo niŵapelekenge ku vikoko kuti viŵarye, ndipo awo ŵali mu malinga na mu zimphanji ŵafwenge na nthenda yakofya.+28 Nizgorenge charu kuŵa malo ghakupasuka ndiposo ghamayiyi,+ kujikuzga kwake kumalenge, mapiri gha Israyeli ghapasukenge,+ ndipo pazamuŵavya wakujumpha mukati mwake.29 Ŵazamumanya kuti ine ndine Yehova para napasura charu na kuchizgora mayiyi,+ chifukwa cha vinthu vyose vyakuseluska ivyo ŵachita.”’+30 “Kweni iwe, mwana wa munthu, ŵanthu ŵakwako ŵakuyowoya vya iwe mumphepete mwa viliŵa na mu milyango ya zinyumba.+ Ŵakuyowoyeskana, waliyose na mubali wake, ŵakuti: ‘Zaninge, tiyeni tikapulikizge mazgu ghakufuma kwa Yehova.’31 Wumba wizenge na kukhala panthazi pako nga mbanthu ŵane. Ŵazamupulika mazgu ghako, kweni ŵazamughachita chara.+ Chifukwa ŵakukumyamyatika na milomo yawo, kweni mitima yawo yili pa kujisangira chandulo mwauryarya.32 Wona, kwa iwo uli nga ni sumu yachitemwa, yakwimbika na mazgu ghawemi pamoza na vyakwimbira vyavingwe vyakulizgika mwaluso. Ŵazamupulika mazgu ghako kweni pazamuŵavya uyo wazamughalondezga.33 Para mazgu ghazakafiskika, nakuti ghazamufiskika nadi, ŵazamumanya kuti ntchimi yikaŵa pakati pawo.”+


text: 4 Ŵalwani ŵa Yuda na Benjamini+ ŵakapulika kuti ŵazga awo ŵawera+ ŵakuzenga tempile la Yehova Chiuta wa Israyeli.2 Nyengo yeneyiyo ŵakiza kwa Zerubabeli na ŵalara ŵa nyumba za ŵawiskewo. Ŵakati kwa iwo: “Tizomerezgani kuti nase tizenge namwe, pakuti nase tikusopa* Chiuta winu+ nga ndimwe. Nyengo yose iyi tapelekanga sembe kwa iyo kwambira mu mazuŵa gha Esari-hadoni,+ themba la Asiriya, uyo wakiza nase kuno.”+3 Kweni Zerubabeli, Yeshuwa, na ŵalara ŵanyake wose ŵa nyumba za awiskewo za Israyeli ŵakati kwa iwo: “Imwe mulije chigaŵa pamoza na ise kuti muzengeko nyumba ya Chiuta withu,+ chifukwa ise tizengenge tekha nyumba ya Yehova, Chiuta wa Israyeli, nga umo Themba Sayirasi la Peresiya latiphalilira.”+4 Penepapo ŵanthu ŵa mu charu ŵakagongoweskanga* ŵanthu ŵa Yuda na kuŵathiska lusoko pakuzenga.+5 Ŵakaŵachemera ŵanthu ŵa fundo kuti ŵatondeske ivyo ŵakakhumbanga kuchita+ mu mazuŵa ghose gha Themba Sayirasi la Peresiya m’paka mu muwuso wa Themba Dariyasi+ la Peresiya.6 Mu mazuŵa ghakwambilira gha kuwusa kwa Ahasuweru, ŵakalemba kalata kutundura ŵanthu ŵa mu Yuda na Yerusalemu.7 Mu mazuŵa gha Aritazekisesi namo, Bishilamu, Mitiredati, Tabeli, na ŵanyawo wose ŵakalemba kalata kwa Aritazekisesi, themba la Peresiya. Kalata yira ŵakaying’anamulira mu chiyowoyero cha Chiaramu,+ ŵakayilemba mu kalembero ka Chiaramu.8 * Rehumu nduna yikuru ya boma na Shimushayi mulembi, ŵakalembera kalata Themba Aritazekisesi kususkana na Yerusalemu. Kalata iyi yikalembeka nthe:9 (Yikafuma kwa Rehumu nduna yikuru ya boma na Shimushayi mulembi na ŵanyawo wose, ŵeruzgi na ŵalongozgi ŵanyake, ŵalembi, ŵanthu ŵa ku Ereki,+ Ŵababuloni, ŵanthu ŵa ku Susa,+ kung’anamura Ŵaelamu,+10 na mitundu yinyake yose iyo Asenapara mukuru na wakuchindikika wakayitolera ku wuzga na kuyikhazika mu misumba ya Samariya,+ na ŵanyakeso ŵa ku chigaŵa cha Kusirya kwa Mlonga. Ndipo11 kalata iyo ŵakamutumira ni iyi.)“Kwa Themba Aritazekisesi, yafuma kwa ŵateŵeti ŵinu, ŵanthu ŵa ku chigaŵa cha Kusirya kwa Mlonga: Sono12 chimanyikwe kwa themba kuti Ŵayuda awo ŵali kwiza kuno kufuma kwa imwe ŵafika ku Yerusalemu. Ŵakuzengaso msumba wakugaluka na uheni wura, ndipo ŵakumalizga kuzenga viliŵa+ na kunozga fawundeshoni.13 Sono chimanyikwe kwa themba kuti usange ŵazengaso msumba uwu na kumalizga viliŵa vyake, ŵalekenge kupeleka msonkho, muthulo,+ panji msonkho wa msewu, pa chifukwa ichi usambazi wa mathemba uzamumara.14 Sono pakuti ise tikurya mchere wa mu nyumba yachifumu,* nakuti ntchambura kwenelera kuti ise tilaŵiskenge waka apo vinthu vya themba vikunangika, lekani tatuma kalata iyi kuti timanyiske themba,15 mwakuti mupenjerezge mu mabuku gha mdauko wa ŵasekuru ŵinu.+ Musangenge mu mabuku gha mdauko na kumanya kuti msumba uwu ni msumba wakugaluka, wakupwetekeska mathemba na vigaŵa. Ndipo kwamba nyengo zakale mukuŵa ŵanthu awo ŵakwambiska uchigaluka. Lekani msumba uwu ukaparanyika.+16 Tikumanyiska themba kuti usange ŵanthu aŵa ŵazengaso msumba uwu na kumalizga viliŵa vyake, mbwenu muŵavyenge mazaza pa chigaŵa cha Kusirya kwa Mlonga.”+17 Themba likatuma mazgu kwa Rehumu nduna yikuru ya boma, Shimushayi mulembi, na ŵanyawo wose awo ŵakakhalanga mu Samariya, na ŵanyake wose ŵa mu chigaŵa cha Kusirya kwa Mlonga:“Monire. Sono18 kalata iyo mukatuma yaŵazgika* makora panthazi pane.19 Nkhalangura kuti ŵapenjerezge mu mabuku ndipo kwasangika kuti kwamba kale, msumba uwu ukuwukira mathemba, ndipo uchigaluka na vivulupi vyachitikamo mu msumba wenewuwo.+20 Mukaŵa mathemba ghankhongono mu Yerusalemu agho ghakawusanga chigaŵa chose cha Kusirya kwa Mlonga, ndipo ŵanthu ŵakapelekanga msonkho, muthulo, na msonkho wa msewu kwa igho.21 Sono ŵikani dango kuti ŵanthu awo ŵaleke kugwira ntchito, mwakuti msumba uleke kuzengekaso m’paka apo ine nizamudumulira.22 Chenjerani, mungazerezganga chara kuchita ichi, mwakuti vinthu vya themba vileke kunangika.”+23 Sono kalata ya Themba Aritazekisesi yikati yaŵazgika panthazi pa Rehumu, Shimushayi mulembi, na ŵanyawo wose, mwaluŵiro ŵakaluta ku Ŵayuda, ku Yerusalemu na kuŵalekeska kugwira ntchito.24 Pa nyengo yira ndipo mulimo pa nyumba ya Chiuta, mu Yerusalemu, ukayima. Mulimo ukayima m’paka mu chaka chachiŵiri cha kuwusa kwa Themba Dariyasi la Peresiya.+


text: 3 “Pakuti wonani, mu mazuŵa agho ndiposo pa nyengo iyo,Para nawezga ŵanthu ŵa mu Yuda na Yerusalemu awo ŵakakoleka wuzga,+2 Nizamuwunjikaso pamoza mitundu yoseNa kukhilira nayo ku Dambo* la Yehoshafati.*Namweruzgana nayo kwenekura+Chifukwa cha ŵanthu ŵane na chiharo chane Israyeli,Pakuti yikaŵambininiskira mukati mu ŵamitundu,Ndipo yikagaŵana charu chane.+3 Ŵakaponya mphenduzga* pa ŵanthu ŵane,+Ŵakapelekanga mwana msepuka kusinthana na hule,Na kuguliska mwana msungwana na vinyo kuti ŵamwe.4 Kweniso, nili nawe na kafukwa wuli,Iwe Ture na Sidoni na vigaŵa vyose vya Filisitiya?Kasi mukuniwezgera nduzga pa chifukwa chinyake?Para mukuniwezgera nduzga,Nduzga zinu nizenge nazo pa mitu yinu mwaluŵiro.+5 Pakuti mwatora siliva lane na golide lane,+Ndipo chuma chane chakuzirwa mwachiyeghera mu matempile ghinu.6 Ŵanthu ŵa mu Yuda na Yerusalemu mwaŵaguliska ku Ŵagiriki,+Mwakuti muŵafumyemo na kuŵalutiska kutali na chigaŵa chawo.7 Sono nkhuŵawuska kufuma ku malo agho mukaŵaguliskako,+Ndipo nduzga zinu nizenge nazo pa mitu yinu.8 Ŵana ŵinu ŵanalume na ŵanakazi niŵaguliskenge mu woko la ŵanthu ŵa ku Yuda,+Ndipo iwo ŵamuŵaguliska ku ŵanthu ŵa ku Sheba, ku mtundu wakutali,Pakuti ichi wayowoya ni Yehova.9 Pharazgani ichi pakati pa mitundu,+‘Nozgekerani nkhondo! Wuskani vinkhara!Ŵasilikari wose ŵasendelere pafupi, lekani ŵalute!+10 Muskane* majembe ghinu kuŵa malupanga na mphopo zinu kuŵa mikondo.Wakulopwa wayowoye kuti: “Ndine wankhongono.”11 Ŵamitundu mose imwe mukukhala pafupi, fikani na kovwira, wunganani pamoza!’”+A Yehova, khizgirani vinkhara vinu* ku malo ghara.12 “Mitundu yiwuskike na kukwelera ku Dambo* la Yehoshafati,Pakuti ndiko namukhala kuti neruzge mitundu yose yapafupi.+13 Njizganipo chigelo* pakuti vuna yacha.Khirani na kudyaka, pakuti chakukamiramo mpheska chazura.+Vyakusungiramo vikufuluka, pakuti uheni wawo ngukuru.14 Mizinda, mizinda yili mu dambo lakweruzgira milandu,Pakuti zuŵa la Yehova laneng’enera mu dambo lakweruzgira milandu.+15 Dazi na mwezi vizamuchita mdima,Ndipo nyenyezi zizamuleka kuŵala.16 Yehova wazamubangura kufuma mu Ziyoni,Wazamutumphuska mazgu ghake kufuma mu YerusalemuNdipo kuchanya na charu chapasi vizamusunkhunyika,Kweni Yehova wazamuŵa chakubisamamo cha ŵanthu ŵake,+Wazamuŵa linga lakukhora la Israyeli.17 Ndipo muzamumanya kuti ine ndine Yehova Chiuta winu, uyo wakukhala mu Ziyoni, phiri lane lituŵa.+Yerusalemu wazamuŵa malo ghatuŵa,+Ŵalendo ŵazamujumphamoso chara.+18 Mu zuŵa ilo, mapiri ghazamunthonya vinyo lakunowa,+Mu tumapiri muzamwenda mkaka,Mu tumilonga tose twa mu Yuda muzamwenda maji.Mu nyumba ya Yehova muzamufuma mbwiwi ya maji,+Ndipo yizamuthilira Dambo la Makuni gha Akasiya.19 Kweni Eguputo wazamuzgoka mayiyi,+Edomu wazamuŵa mapopa ghambura kanthu,+Chifukwa cha nkhaza izo ŵakachitira ŵanthu ŵa mu Yuda,+Ŵakathiska ndopa zambura mulandu mu charu cha Yuda.+20 Kweni mu Yuda muzamukhala ŵanthu nyengo zose,Mu Yerusalemu muzamukhala ŵanthu ku miwiro na miwiro.+21 Ndopa zawo izo nkhaziwonanga kuti zili na mulandu nizamuziwona kuti zilije mulandu,+Ndipo Yehova wazamukhala mu Ziyoni.”+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kuyuzgika nkhuheni chomene kuluska nyifwa (1-3)
-
Kuwona ntchito mwakwenelera (4-6)
-
Uwemi wa mubwezi (7-12)
-
Umoyo wa themba ungaŵa wawaka (13-16)
4 Kweniso nkhazgokera ku visuzgo vyose ivyo vikuchitika pano pasi. Nkhawona masozi gha ŵakuyuzgika, ndipo ŵakaŵavya wakuŵasanguluska.+ Awo ŵakaŵayuzganga ŵakaŵa na nkhongono, ndipo iwo ŵakaŵavya wakuti waŵasanguluske.
2 Ndipo nkhawona kuti awo ŵali kufwa kale ŵali makora kuluska awo ŵachali ŵamoyo.+
3 Kweni uyo wali makora chomene ni uyo wandababike,+ mweneuyo wandawone milimo yakukweŵeska iyo yikuchitika pano pasi.+
4 Nawona milimo iyo yikuchitika na chitatata kweniso mwaluso chifukwa cha kuphalizgana pakati pa ŵanthu.+ Ichi nacho ntchawaka, nkhuchimbizga waka mphepo.
5 Muzeleza wakupinda mawoko ghake uku thupi lake likuryeka.+
6 Woko limoza lakuzura na chipumulo ndiwemi kuluska mawoko ghaŵiri ghakuzura na kuphyoka na kuchimbizga waka mphepo.+
7 Nkhazgokeraso ku chinthu chinyake chawaka pano pasi, chakuti:
8 Pali munthu uyo wali yekha, walije munyake waliyose, walije mwana panji mubali wake, kweni wakutandalira kutokatoka pa mulimo wake. Maso ghake ghakukhorwa yayi na usambazi.+ Kweni kasi wakujifumbapo nthena kuti: ‘Kasi vyose ivi nkhuphyokera njani na kujinora vinthu viwemi?’+ Ichi nacho ntchawaka, mulimo wakuvuska waka.+
9 Ŵaŵiri ŵakuluska yumoza,+ chifukwa ŵasangenge njombe yiwemi pa kutokatoka kwawo.
10 Pakuti usange yumoza wawa, munyake wamuwuskenge. Kweni kasi viŵenge wuli kwa uyo wali yekha para wawa ndipo walije munyake wakuti wamuwuske?
11 Kweniso usange ŵaŵiri ŵagona pamoza, ŵakuthukizgana. Kweni yumoza wangathukira wuli payekha?
12 Nakuti munthu wangakaŵa yayi kuthereska uyo wali yekha, kweni ŵaŵiri ŵangimikana nayo. Ndipo chingwe chakuposeka na mikusa yitatu chikudumuka luŵiro chara.
13 Mwana uyo ni mukavu kweni wavinjeru ni muwemi kuluska themba lichekuru ilo lilijeso mahara+ kuti lipulikire chenjezgo.+
14 Pakuti wakafuma mu gadi na kuŵa themba,+ nangauli mu uthemba wura wakababika mukavu.+
15 Nawona ŵamoyo wose awo ŵakwenda pano pasi, kweniso umo vikuŵira na munyamata uyo wakuhalira malo gha munthu munyake.
16 Nangauli wali na ŵanthu ŵanandi awo ŵakumuhaya, kweni awo ŵizenge pamanyuma ŵakondwenge nayo yayi.+ Ichi nacho ntchawaka, nkhuchimbizga waka mphepo.
Tumizgani
Tumizgani
Mupharazgi 4
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=21&Chapter=4&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D21%26Chapter%3D4%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Lutilirani Kugomezgeka ku Ufumu wa Chiuta
‘Ŵali ku chigaŵa cha charu chara.’—YOH. 17:16.
SUMU: 63, 129
1, 2. (a) Chifukwa wuli Ŵakhristu ŵakwenera kugomezgeka kwa Yehova? (Wonani chithuzithuzi chakwamba.) (b) Kasi ŵanthu ŵanandi ŵakugomezgeka ku vichi ndipo ni vichi ivyo vikuchitika?
ŴAKHRISTU ŵaunenesko mbakugomezgeka ndipo nyengo zose ŵakuchitako yayi nkhondo. Chifukwa wuli? Chifukwa ŵali kulayizga Yehova kuti ŵamutemwenge, kumupulikira na kuŵa ŵakugomezgeka kwa iyo. (1 Yoh. 5:3) Tikwenera kupulikira fundo zaurunji za Chiuta kulikose uko tikukhala, vilije kanthu umo tili kukulira, charu icho tikufuma, panji kakhaliro kithu. Kugomezgeka kwa Yehova na Ufumu wake ntchinthu chakuzirwa chomene kuluska chilichose. (Mat. 6:33) Kuti Mkhristu wagomezgeke ku Ufumu wa Chiuta, wakwenera kuleka kunjilirapo pa nkhondo na viwawa ivyo vikuchitika mu charu.—Yes. 2:4; ŵazgani Yohane 17:11, 15, 16.
2 Ŵanthu ŵanandi ŵakugomezgeka chomene ku charu chawo, mtundu wawo, kakhaliro panji kuti mitheto wawo, na timu yawo ya bola. Ivi vyapangiska kuti paŵe kuphalizgana, kutimbana, na kukomana. Nangauli tikunjilirapo yayi pa vya charu, kweni nyengo zinyake vingatikhwaska chifukwa cha uko tikukhala kweniso umo ŵanthu ŵakuchitira kuti ŵamazge vinthu ivi. Chiuta wali kutilenga na maghanoghano ghakumanya icho ntchiwemi na chiheni. Ntheura tikudandawura na vinthu viheni ivyo maboma gha ŵanthu ghakuchita. (Gen. 1:27; Dute. 32:4) Kasi tikuchita wuli usange vinthu vili nthena? Tikwenera kuŵa maso kuti tileke kunjilirapo pa vinthu vya charu.
3, 4. (a) Chifukwa wuli Ŵakhristu ŵakunjilirapo yayi pa viwawa ivyo vikuchitika mu charu? (b) Kasi nkhani iyi yilongosorenge vichi?
3 Mawupu ghanyake ghakuchiska ŵanthu kuti ŵachitenge viwawa. Kweni Ŵakhristu ŵaunenesko ŵakuchitako yayi. Tikunjilirapo yayi pa viwawa panji kurwako nkhondo izo zikuchitika chifukwa cha ndyali. (Mat. 26:52) Tikuwona charu chinyake kuti ntchakuzirwa chomene kuluska chinyake yayi. (2 Kor. 2:11) Tikuchita nthena chifukwa tili ku chigaŵa cha charu chara.—Ŵazgani Yohane 15:18, 19.
4 Pakuti ndise ŵambura kufikapo, nyengo zinyake vikutisuzga kuti tilekerethu nkharo yithu yakale yakutemwa kunjilirapo pa vya charu. (Yer. 17:9; Efe. 4:22-24) Ntheura, nkhani iyi yilongosorenge fundo izo zingatovwira kuti tileke kuchitako vya charu. Tisambirengeso umo tingachitira nga ni Yehova na kuŵa ŵakugomezgeka ku Ufumu wake.
CHIFUKWA WULI TIKUCHITAKO YAYI VYA CHARU?
5, 6. Pa nkhani ya kunjilirapo pa vya charu, kasi Yesu wakachita wuli ndipo chifukwa wuli?
5 Usange vikumusuzgani kuleka kunjilirapo pa vya charu, jifumbani kuti, ‘Kasi Yesu wate wachitenge wuli pa nkhani iyi?’ Mu nyengo ya Yesu, ŵanthu ŵa mu Yudeya, Galileya, Samariya, na ku vigaŵa vinyake ŵakakolerananga yayi. Baibolo likuyowoya kuti ŵakagazgananga chifukwa cha kupambana vigaŵa ivyo ŵakafumiranga. (Yoh. 4:9) Pakaŵa kugazgana pakati pa Ŵasaduki na Ŵafarisi, (Mil. 23:6-9), Ŵayuda na wakusonkheska msonkho, (Mat. 9:11), kweniso pakati pa ŵanthu ŵakumanya dango na ŵambura kulimanya. (Yoh. 7:49) Mu nyengo ya Ŵakhristu ŵakwambilira, Ŵaisrayeli ŵakatinkhanga chomene Ŵaroma awo ŵakaŵalamuliranga. Nangauli Yesu wasambizganga unenesko wakuyowoya za Yehova ndipo wakamanyanga kuti chiponosko chikambira ku Ŵayuda, kweni wakasambizgapo yayi ŵasambiri ŵake kuti ŵakaŵa ŵakuluska ŵanthu ŵanyake. (Yoh. 4:22) M’malo mwake, wakaŵasambizga kuti ŵatemwenge ŵanthu wose.—Luka 10:27.
6 Chifukwa wuli Yesu wakawonanga mtundu unyake kuŵa wakuzirwa kuluska unyake yayi? Chifukwa iyo kweniso Adada ŵake ŵakunjilirapo yayi pa vya charu. Yehova wakalenga mwanalume na mwanakazi kuti ŵababe ŵana na kuzuzga charu. (Gen. 1:27, 28) Chiuta wakalenga ŵanthu munthowa yakuti ŵangababa mitundu yakupambanapambana ya ŵanthu. Yehova na Yesu ŵakuwona mtundu, charu, panji chiyowoyero chinyake kuŵa chakuzirwa kuluska chinyake yayi. (Mil. 10:34, 35; Uvu. 7:9, 13, 14) Nase tikwenera kuchita nga ni Yehova na Yesu.—Mat. 5:43-48.
7, 8. (a) Kasi Ŵakhristu ŵakwenera kuŵa ku chigaŵa cha njani? (b) Kasi Ŵakhristu ŵakwenera kukumbuka vichi pa nkhani ya kusintha vinthu mu charu?
7 Tikwenera kuŵa ku chigaŵa cha Yehova na kukhozgera Ufumu wake. Mphindano yikawuka mu munda wa Edeni apo Satana wakakayikira Ufumu wa Yehova. Ntheura waliyose wali na mwaŵi wakuwona yekha uyo ngwakwenelera kulamulira pakati pa Yehova na Satana. Kasi tingalongora wuli kuti tili ku chigaŵa cha Yehova? Para tikupulikira malango na fundo zake. Kasi mukugomezga kuti Ufumu wa Yehova ndiwo ungamazga masuzgo gha ŵanthu? Panji kasi mukugomezga kuti munthu wali na mahara gha kujilongozga yekha?—Gen. 3:4, 5.
8 Umo mukuzgolera ŵanthu para ŵamufumbani ivyo mukughanaghana pa nkhani zinyake vingalongora usange muli ku chigaŵa cha charu. Ŵandyali na mawupu ghanyake ŵakuyezga nthowa zakupambanapambana kuti vinthu vyendenge makora. Maghanoghano agha ngawemi waka. Kweni Ŵakhristu ŵakumanya kuti Ufumu wa Chiuta ndiwo uzamumazga masuzgo gha ŵanthu na kuwezgerapo urunji pa charu. Ntheura tikuŵika vyose mu mawoko gha Yehova. Ŵabali na ŵadumbu ŵangaleka kukolerana usange waliyose wakukhumba kuti ŵanthu wose ŵatemwenge ivyo iyo wakutemwa.
9. Kasi mu mpingo wa Korinte mukawuka suzgo wuli, ndipo Paulosi wakaŵaphalira vichi?
9 Tiyeni tiwone umo Ŵakhristu ŵakwambilira ŵakachitira na nkhani iyo yikatenge yambiskenge kugaŵikana mu mpingo. Ŵakhristu ŵa mu mpingo wa Korinte ŵakatenge: “‘Ine nili wa Paulosi,’ ‘kweni ine nili wa Apolo,’ ‘ndipo ine nili wa Kefase,’ ‘kweni ine nili wa Khristu.’” Paulosi wakafipa mtima na nkhani iyi, ndipo wakaŵafumba kuti: “Kasi Khristu wagaŵikana?” Kasi Paulosi wakamazga wuli suzgo ili? Wakati: “Sono nkhumuchiskani ŵabali, kwizira mu zina la Fumu yithu Yesu Khristu kuti mose muyowoyenge mwakuzomerezgana, ndiposo kuti paŵavye kugaŵikana pakati pinu, kweni kuti mukolerane pakuŵa na mtima umoza na kaghanaghaniro kamoza.” Mazuŵa ghano napo, tikwenera yayi kugaŵikana mu mpingo.—1 Kor. 1:10-13; ŵazgani Ŵaroma 16:17, 18.
10. Chifukwa wuli Paulosi wakati Ŵakhristu ŵali nga mbakazembe?
10 Paulosi wakachiska Ŵakhristu ŵakuphakazgika kuti ŵaŵikenge maghanoghano pa chikaya chawo cha kuchanya. (Fil. 3:17-20) * Ŵakeneranga kuchita nga mbakazembe mu malo gha Khristu. Ŵakazembe ŵakunjilirapo yayi pa vinthu ivyo vikuchitika mu charu icho ŵakukhala. Kweni ŵakugomezgeka chomene ku charu chawo. (2 Kor. 5:20) Ŵakhristu awo ŵazamukhala pa charu chapasi, nawo ŵali ku chigaŵa cha Ufumu wa Chiuta. Ntheura ŵakunjilirapo yayi pa viwawa ivyo vikuchitika mu charu.
GOMEZGEKANI KWA YEHOVA
11, 12. (a) Kasi ni vinthu wuli ivyo tikwenera kugega kuti tilutilire kugomezgeka ku Ufumu wa Chiuta? (b) Kasi Mijeta wakaŵa na suzgo wuli ndipo wakalimazga wuli?
11 Mu vigaŵa vinandi, ŵanthu ŵakukolerana chomene na ŵanthu awo ŵakuyana kakhaliro na chiyowoyero. Ndipo ŵakujikuzga chomene chifukwa cha charu chawo. Kweni kasi Ŵakhristu ŵakwenera kuchita wuli? Ŵakwenera kusambizga maghanoghano na njuŵi zawo kuti ŵachite mwakwenelera na nkhani za nthena izi. Kasi ŵangasambizga wuli maghanoghano na njuŵi yawo?
12 Wonani chiyelezgero ichi. Mijeta * wakababikira mu charu icho kale chikachemekanga kuti Yugoslavia. Kufuma waka apo wakaŵa mwana, wakatinkhanga chomene ŵanthu ŵa ku Serbia. Mijeta wakaleka nkharo iyi wati wasambira kuti Yehova wakutemwera yayi kweniso kuti Satana ndiyo wakuchitiska masuzgo agho ghakuŵapo chifukwa cha kusankhana mitundu. Apo charu cha Yugoslavia chikarwanga nkhondo na charu cha Serbia, Mijeta wakambiraso kutinkha ŵanthu ŵa ku Serbia ndipo wakaleka na kuŵapharazgira wuwo. Ndipouli, wakakhalapo waka yayi, kweni wakalomba kwa Yehova kuti wamovwire kumazga suzgo ili. Kweniso wakalomba Yehova kuti wamovwire kuti walimbikirenge uteŵeti na kwamba upayiniya. Mijeta wakati: “Nawona kuti kuŵika maghanoghano pa uteŵeti kwanovwira chomene. Para nkhupharazga nkhuyezga chomene kulongora chitemwa nga umo Yehova wakuchitira. Ivi vyanovwira kuti niwonenge mwakwenelera ŵanthu ŵa mitundu yinyake.”
13. (a) Kasi Zoila wakakwenyeleranga na vichi, kweni iyo wakachita wuli? (b) Kasi pa nkhani iyi tikusambirapo vichi?
13 Zoila ni mudumbu wa ku Mexico kweni sono wakukhala ku Europe. Mpingo uwo wakuwungana, muli ŵabali ŵanyake awo ŵali kufuma ku vigaŵa vya ku Latin America. Ŵabali aŵa ŵakayowoyanga viheni vyakukhwaskana na charu cha kwake. Kasi muŵenge imwe mphanyi mukachita wuli? Zoila vikamukwenyelezganga. Ntheura wakalomba wovwiri kwa Yehova kuti waleke kuŵa na maghanoghano ghaheni. Nyengo zinyake nase tingaŵa na masuzgo ghakuyana waka. Ntheura tileke kuyowoya panji kuchita chilichose icho chingayambiska kugaŵikana pakati pithu panji ŵanthu ŵanyake.—Rom. 14:19; 2 Kor. 6:3.
14. Kasi mungachita wuli kuti muwonenge ŵanthu nga umo Yehova wakuŵawonera?
14 Kasi kale mukatemwanga chomene mtundu panji charu chinu? Kasi pasono muchali na maghanoghano agha? Ŵakhristu ŵakwenera yayi kuwona ŵanji mwakubudika chifukwa cha kusankhana mitundu. Kasi mungachita wuli usange mukuŵawona mwakubudika ŵanthu awo mukupambana charu, kakhaliro, chiyowoyero, panji mtundu? Mungachita makora kughanaghanira umo Yehova wakuwonera ŵanthu awo ŵakujikuzga chifukwa cha charu chawo panji mtundu wawo. Mungachita kafukufuku nkhani iyi para mukusambira pamwekha panji pakusopa kwa mbumba. Lombani Yehova kuti wamovwirani kuwona ŵanthu nga umo iyo wakuŵawonera.—Ŵazgani Ŵaroma 12:2.
15, 16. (a) Kasi tingakumana na suzgo wuli chifukwa chakuti tikugomezgeka kwa Chiuta? (b) Kasi ŵapapi ŵangawovwira wuli ŵana ŵawo kuti ŵalutilire kugomezgeka?
15 Nyengo zinyake tikuchita vinthu mwakupambana na awo tikugwira nawo ntchito, tikusambira nawo sukulu, ŵazengezgani na ŵabali ŵithu ŵakuthupi. Tikuchita nthena chifukwa chakuti tikukhumba kuŵa na njuŵi yiwemi pamaso pa Chiuta. (1 Pet. 2:19) Tikuzizwa yayi usange charu chikutitinkha chifukwa Yesu wakati tizamutinkhika. Tikutinkhika chifukwa chakuti ŵanandi awo ŵakutisuska ŵakumanya yayi chifukwa icho tikulekera kunjilirapo pa vya charu. Ndipouli, mulimose umo vingaŵira, tikwenera kuŵa ŵakupambana na charu na kulutilira kugomezgeka ku Ufumu wa Chiuta.
16 Nyengo zose tikwenera kuŵa ŵakugomezgeka kwa Yehova nanga umoyo withu ungaŵa pangozi. (Dan. 3:16-18) Nangauli tose tingaŵa na wofi pa vinthu vinyake, kweni ŵawukirano ndiwo chingaŵaŵira chakusuzga chomene. Ŵapapi, lekani kutchedwa kuŵawovwira ŵana ŵinu para ku sukulu vikuŵasuzga kukana kwimba sumu ya fuko, kusindamira ndembera, panji kukondwelera maholide. Pa nyengo Yakusopera ya Mbumba, mungaŵawovwira ŵana ŵinu umo ŵangazgolera mwachikanga pa nkhani izi. Ŵawovwirani kuti ŵayowoyenge mwakupulikikwa makora kweniso mwantchindi ivyo ŵakusambira mu Baibolo. (Rom. 1:16) Mungadumbiskana nkhani izi na ŵasambizgi ŵawo kuti ŵamanye ivyo ŵana ŵinu ŵakugomezga.
TIKONDWENGE NA IVYO YEHOVA WALI KULENGA
17. Kasi tikwenera kugega kaghanaghaniro wuli ndipo chifukwa wuli?
17 Mwakawiro tikutemwa charu icho tikababikira, kakhaliro, chiyowoyero, na kurya chakurya icho tikutemwa. Ndipouli tikwenera kugega maghanoghano ghakuti “chane ndicho ntchiwemi chomene.” Yehova wakukhumba kuti tikondwenge na vinthu vyakupambanapambana ivyo wali kulenga. (Sal. 104:24; Uvu. 4:11) Ntheura palije chifukwa chakuwonera ivyo tikutemwa kuŵa viwemi chomene kuluska vya ŵanyithu.
18. Kasi tikutumbikika wuli usange tikuwona ŵanyithu nga umo Yehova wakuŵawonera?
18 Chiuta wakukhumba ŵanthu wose ŵamanye unenesko kuti ŵazakasange umoyo wamuyirayira. (Yoh. 3:16; 1 Tim. 2:3, 4) Para tikuzomerezga maghanoghano gha ŵabali na ŵadumbu ŵithu, tikulutilira kukolerana na Ŵakhristu ŵanyithu. Para tikulutilira kugomezgeka kwa Yehova, tinjilirengepo yayi pa vinthu vya charu nga viwawa na nkhondo. Tikuwonga chomene Yehova kuti watisambizga kuti tileke kuphalizgana, kujikuzga, na kugaŵikana uko kwazara chomene mu charu cha Satana ichi. Mphanyi talutilira kusunga mtende pakati pithu na kuyowoya nga ngwa masalimo uyo wakati: ‘Wonani! nako nkhukongora na kunozga uko ŵanambumba ŵakukhala pamoza na mtima’ wakukolerana!—Sal. 133:1.
^ ndime 10 Chigaŵa cha Filipi chikaŵa mu ufumu wa Ŵaroma. Ŵakhristu ŵanyake mu mpingo wa Filipi ŵakaŵa ŵenekaya ŵa Romu, ntheura ŵakaŵa na wanangwa ukuru wakuchitira vinthu vinyake kuluska ŵanyake.
^ ndime 12 Mazina ghanyake tasintha.


text:
MAZGU GHA CHIUTA MBUSAMBAZI | YESAYA 63-66
Ŵanthu ŵazamukondwa chomene na Machanya Ghaphya na Charu Chapasi Chiphya
Ivyo Chiuta wali kulayizga pa Yesaya chaputara 65 vyakuti charu chizamuŵaso Paradiso ni vyanadi mwakuti para Yehova wayowoya vikuŵa nga vyachitika kale
Yehova wakulenga machanya ghaphya na charu chapasi chiphya ndipo vinthu vyakale vikumbukikengeso chara
Kasi machanya ghaphya ni vichi?
Boma liphya ilo lizamwiza na urunji pa charu chapasi
Likamba kuwusa kuchanya mu 1914 apo Khristu wakimikika kuŵa themba la Ufumu wa Chiuta
Kasi charu chiphya ni vichi?
Mbanthu ŵamitundu yose, viyowoyero, na mafuko awo ŵakujilambika ku boma liphya lakuchanya
Kasi vinthu vyakale tizamuvikumbukaso yayi munthowa wuli?
Vinthu vyakukwenyerezga vizamuŵakoso yayi
Ŵanthu ŵakugomezgeka ŵazamukondwa kwazanimuwone ndipo nyengo zose ŵazamukumbukanga vinthu viwemi


text: 8 Mu chaka cha 6, mu mwezi wa 6, pa zuŵa lachinkhondi la mwezi uwo, apo nkhakhala mu nyumba yane ndipo ŵalara ŵa ku Yuda ŵakakhala panthazi pane, woko la Fumu Yikuru Yehova likaŵa pa ine penepara.2 Apo nkhalaŵiskanga, nkhawona munyake wakuwoneka nga ni moto. Kwambira umo mukawonekanga nga ni mu chiwuno* mwake+ kukhilira musi, mukaŵa moto. Ndipo kwambira umo mukawonekanga nga ni mu chiwuno mwake kukwera muchanya, mukaŵa ungweru ukuru nga ngwa chisulo chakunyezimira.*+3 Penepapo wakanyoloska icho chikawonekanga nga ni woko na kukora sisi lane la pa mutu na kuninyamura. Ndipo mu mboniwoni za Chiuta, mzimu ukaniyegha mudera* pakati pa charu chapasi na kuchanya, ukiza nane ku Yerusalemu. Ukaniŵika pa mulyango wa chipata chamukati+ uwo ukulazga kumpoto, apo pakimilira chimanyikwiro* cha sanji, icho chikuwuska sanji.+4 Ndipo wonani! uchindami wa Chiuta wa Israyeli ukaŵa kwenekura,+ ukayana na ivyo nkhawona mu chidika.+5 Penepapo iyo wakati kwa ine: “Mwana wa munthu, yinuskira maso ghako kumpoto.” Ntheura nkhinuskira maso ghane kumpoto, ndipo kwenekura, kumpoto ku chipata cha jotchero, pakunjilira pake pakaŵa chimanyikwiro* ichi cha sanji.6 Ndipo wakati kwa ine: “Mwana wa munthu, kasi ukuwona vinthu viheni, vinthu vyaukazuzi ivyo nyumba ya Israyeli yikuchita pano,+ vinthu ivyo vikunichimbizgira kutali na malo ghane ghakupatulika?+ Kweni uwonenge vinthu ivyo ni vyaukazuzi chomene kuluska ivi.”7 Penepapo wakanitolera ku mulyango wa luŵaza, nkhati nalaŵiska, nkhawona chidolozi pa chiliŵa.8 Sono wakati kwa ine: “Mwana wa munthu, dolora chiliŵa.” Ntheura nkhadolora chiliŵa, ndipo nkhawona mulyango.9 Wakati kwa ine: “Njira, wona viheni, vinthu vyaukazuzi ivyo ŵakuchita pano.”10 Ntheura nkhanjira na kulaŵiska, ndipo nkhawona mitundu yose ya vikozgo vyakukhwaŵa, na vikoko vyaukazuzi,+ na ŵangoza wose ŵakuseluska ŵa nyumba ya Israyeli.+ Ŵakavijoba pa viliŵa vyose zingilizge.11 Ndipo ŵalara 70 ŵa nyumba ya Israyeli ŵakimilira panthazi pa ivyo, ndipo Yazaniya, mwana wa Shafani+ wakimilira nawo lumoza. Waliyose wa ŵanalume aŵa wakaŵa na jonjo mu woko lake, ndipo josi la vyakununkhira ivyo ŵakawotchanga likawonekanga nga ni bingu, likakweranga kuchanya.+12 Wakati kwa ine: “Mwana wa munthu, kasi ukuwona ivyo ŵalara ŵa nyumba ya Israyeli ŵakuchita mu mdima, waliyose mu vipinda vyamukati umo vikozgo vyake vyapayikika? Pakuti ŵakuti: ‘Yehova wakutiwona yayi. Yehova wachileka charu.’”+13 Ndipo wakatiso kwa ine: “Uwonenge vinthu viheni chomene vyaukazuzi ivyo ŵakuchita.”14 Ntheura wakiza nane pa mulyango wa chipata cha kumpoto cha nyumba ya Yehova, ndipo kwenekura nkhawona ŵanakazi ŵakhala pasi ŵakulilira chiuta Tamuzi.15 Ndipo wakatiso kwa ine: “Kasi wachiwona ichi, iwe mwana wa munthu? Uwonenge vinthu vyaukazuzi chomene kuluska ivi.”+16 Ntheura wakiza nane mu luŵaza lwamukati lwa nyumba ya Yehova.+ Pa mulyango wa tempile la Yehova, pakati pa khonde* na jotchero, pakaŵa ŵanalume pafupifupi 25 awo ŵakalazga misana yawo ku tempile la Yehova ndipo visko vyawo vikalazga kumafumiro gha dazi. Ŵakajikamiranga dazi kumafumiro gha dazi.+17 Wakati kwa ine: “Mwana wa munthu, kasi wachiwona ichi? Kasi nkhanthu kachoko waka kuti nyumba ya Yuda yichitenge vinthu vyaukazuzi nthena, kuti yizuzge charu na nkhaza+ na kulutilira kunikwiyiska? Wona, ŵakuŵika munthavi* ku mphuno yane.18 Ntheura nichitengepo kanthu chifukwa cha ukali. Jiso lane liŵachitirenge chitima chara, ndipo niŵachitirenge chiwuravi yayi.+ Nanga ŵachemerezge chomene mu makutu ghane, niŵapulikenge yayi.”+


text: Kwa wakulongozga sumu. Yichunikire pa “Kuparanya Yayi.” Salimo la Davide. Mikitamu.*58 Kasi mungayowoya urunji apo mwati waka chete?+Kasi mungeruzga mwakunyoloka, imwe ŵana ŵa ŵanthu?+2 Kweni mukwata ubendezi mu mtima winu,+Mawoko ghinu ghakuchita vyankhaza mu charu.+3 Ŵaheni ŵakupuluka* kwambira mu nthumbo.Mbakupuluka na ŵatesi kufuma apo ŵakubabikira.4 Mazgu ghawo ghali nga ni mata ghakali gha njoka.+Mbakumangwa nga ni njoka ya nyachikho iyo yikujara khutu lake.5 Yipulikenge yayi mazgu gha ŵamayere,Nanga nyanga zawo zingaŵa zankhongono wuli.6 A Chiuta, lakaskani mino mu mulomo wawo!Wongondorani miskati ya nkhalamu izi, A Yehova!7 Ŵazgeŵelekere nga ni maji agho ghakwenda.Wapinde uta wake na kuŵawiskira pasi na mivi yake.8 Ŵaŵe nga ni nkhonyo iyo yikusongonoka para yikwenda.Nga ni bonda uyo wababika wakufwa kwambura kuwona dazi.9 Pambere miphika yinu yindambe kuthukira pa moto wa minga ya kankhande,Wapyepyeturenge swatu zose ziŵisi na zakugolera, nga ni para zayegheka na chimphepo chankhongono.+10 Murunji wasekelerenge chifukwa wawona kuwezgera nduzga.+Malundi ghake ghanyewenge na ndopa za muheni.+11 Penepapo ŵanthu ŵatenge: “Nadi, njombe ya murunji yiliko.+Waliko nadi Chiuta uyo wakweruzga mu charu chapasi.”+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ŵakuru ŵa Yosefe ŵaluta ku Eguputo (1-4)
-
Yosefe wakumana na ŵakuru ŵake, ndipo wakuŵayezga (5-25)
-
Ŵakuru ŵa Yosefe ŵawelera kwa Yakhobe (26-38)
42 Yakhobe wakati wapulika kuti ku Eguputo kuli vyakurya,+ wakafumba ŵana ŵake kuti: “Chifukwa wuli mukulaŵiskana waka?”
2 Yakhobe wakatiso: “Napulika kuti ku Eguputo vyakurya viliko. Khilirani kwenekuko mukatigulire vyakurya kuti tiŵe ŵamoyo, tileke kufwa.”+
3 Ntheura ŵakuru ŵa Yosefe 10+ ŵakakhilira ku Eguputo kukagura vyakurya.
4 Kweni Benjamini,+ munung’una wa Yosefe, Yakhobe wakamutuma yayi pamoza na ŵakuru ŵake, chifukwa wakati: “Panji wangakakumana na soka na kufwa.”+
5 Ntheura ŵana ŵa Israyeli ŵakiza ku Eguputo pamoza na ŵanthu awo ŵakizanga kuzakagura vyakurya, chifukwa njara yikanjira mu charu cha Kenani.+
6 Yosefe wakaŵa munthu wamazaza mu charu cha Eguputo,+ ndiyo wakaguliskanga vyakurya ku ŵanthu wose pa charu chapasi.+ Ŵakuru ŵa Yosefe ŵakiza na kumusindamira m’paka visko pasi.+
7 Yosefe wati wawona ŵakuru ŵake, nyengo yeneyiyo wakaŵamanya, kweni wakajibisa kuti ŵaleke kumumanya.+ Wakayowoya nawo mwaukali kuti: “Kasi mwafuma nkhu?” Iwo ŵakati: “Tafuma ku charu cha Kenani ndipo tiza kuno kuzakagura chakurya.”+
8 Ntheura Yosefe wakaŵamanya ŵakuru ŵake, kweni iwo ŵakamumanya chara.
9 Nyengo yeneyiyo, Yosefe wakakumbuka maloto agho wakalota ghakukhwaskana na iwo,+ ndipo wakati kwa iwo: “Imwe ndimwe mphachi! Mwiza kuzakawona vigaŵa vya charu chithu ivyo chivikiliro ntchichoko!”
10 Ŵakati kwa iyo: “Chara fumu yithu, kweni ŵateŵeti ŵinu ŵizira kuzakagura chakurya.
11 Tose ndise ŵana ŵa munthu yumoza. Ndise ŵanthu ŵakunyoloka. Ŵateŵeti ŵinu ni mphachi yayi.”
12 Kweni iyo wakati kwa iwo: “Chara! Mwizira kuzakawona vigaŵa vya charu chithu ivyo chivikiliro ntchichoko!”
13 Iwo ŵakati: “Ŵateŵeti ŵinu ŵalipo ŵana ŵanalume 12.+ Tili ŵana ŵa munthu yumoza+ mu charu cha Kenani. Pasono muchoko pa tose wali na adada,+ ndipo munyake palije.”+
14 Kweni Yosefe wakati kwa iwo: “Vili nga umo nayowoyera kale kuti, ‘Imwe ndimwe mphachi!’
15 Ntheura muyezgekenge na ichi: Mu zina la Farawo, nkhulapa kuti muwukengemo chara mu malo ghano m’paka munung’una winu wize kuno.+
16 Tumani yumoza kuti wakatore munung’una winu apo mwaŵanyake muŵenge mu gadi. Ntheura mazgu ghinu ghawonekenge usange ngaunenesko. Kweni usange ndimo viliri yayi, ndikuti ndimwe mphachi nadi. Ichi nkhulapa mu zina la Farawo!”
17 Ntheura wakaŵasunga mu gadi mazuŵa ghatatu.
18 Pa zuŵa lachitatu, Yosefe wakati kwa iwo: “Chitani ichi kuti muŵe ŵamoyo, pakuti nkhopa Chiuta.
19 Usange ndimwe ŵakunyoloka, ipo yumoza wa imwe wakhale mu gadi mu nyumba yino. Mwaŵanyake mose mulutenge na kuyegha vyakurya kuti mbumba zinu zileke kufwa na njara.+
20 Mwize nayo munung’una winu kwa ine, mwakuti mazgu ghinu ghalongore kuti ngaunenesko, ndipo muzamukomeka yayi.” Ndipo ŵakachita ntheura.
21 Sono ŵakati kwa yumoza na munyake: “Nadi, tikulangika chifukwa cha munung’una withu.+ Tikawona kusuzgika kwa mtima wake apo wakatiŵeyeleranga kuti timuchitire chiwuravi, kweni tikamupulika chara. Lekani suzgo ili latiwira.”
22 Penepapo Rubeni wakaŵazgora kuti: “Asi nkhamuphalirani ine kuti, ‘Kumuchitira chiheni yayi mwana?’+ Kweni mukapulika chara. Sono ndopa zake zikukhumbikwa kwa ise.”+
23 Kweni iwo ŵakamanya yayi kuti Yosefe wakuŵapulika, chifukwa wakayowoyanga nawo kwizira mwa wakung’anamulira.
24 Ntheura iyo wakafumako kwa iwo na kwamba kulira.+ Wakati waweleraso kwa iwo, wakayowoyaso nawo, ndipo wakatora Simiyoni+ na kumukaka iwo ŵakuwona.+
25 Pamanyuma, Yosefe wakaphalira ŵateŵeti ŵake kuti ŵazuzge vyakurya mu mathumba gha ŵakuru ŵake. Kweniso wakaŵaphalira kuti ŵawezgere ndalama za munthu waliyose mu thumba lake, na kuŵapa chakurya cha pa ulendo. Ivi ndivyo ŵakaŵachitira nadi.
26 Ntheura ŵakaŵika vyakurya vyawo pa mbunda na kwamba ulendo wa kuwelera kukwawo.
27 Apo ŵakafika pa malo ghakugona, munyake wakasutura thumba lake kuti wape chakurya mbunda yake, ndipo wakawona kuti pa mulomo wa thumba lake pali ndalama zake.
28 Wakati ku ŵanyake: “Ndalama zane ŵaniwezgera, izi apa mu thumba lane.” Ntheura ŵakafipa mtima na kumbwambwantha. Ŵakati kwa yumoza na munyake: “Kasi ntchivichi icho Chiuta watichitira?”
29 Ŵakati ŵafika kwa wiskewo Yakhobe, mu charu cha Kenani, ŵakamuphalira vyose ivyo vikaŵachitikira, ŵakati:
30 “Munthu uyo wakulaŵilira charu wakayowoya nase mwaukali,+ wakati ndise mphachi mu charu.
31 Kweni ise tikati kwa iyo, ‘Ndise ŵanthu ŵakunyoloka. Ndise mphachi chara.+
32 Kwa adada tiliko ŵana ŵanalume 12.+ Munyake kulije,+ ndipo pasono muchoko pa tose wali na adada mu charu cha Kenani.’+
33 Kweni munthu uyo wakulaŵilira charu wakati kwa ise, ‘Nimanyenge kuti ndimwe ŵakunyoloka usange mungachita ichi: Yumoza wa imwe wakhale na ine.+ Mwaŵanyake mose mutore vyakurya mulutenge kuti mbumba zinu zileke kufwa na njara.+
34 Mwize na munung’una winu kwa ine kuti nizakakhorwe kuti ndimwe mphachi yayi kweni ndimwe ŵanthu ŵakunyoloka. Pamanyuma nizamumuwezgerani munyinu ndipo muzamulutilira kuchita malonda mu charu.’”
35 Apo ŵakakhuturanga mathumba ghawo, waliyose wakawona kuti mu thumba lake mukaŵa ndalama. Iwo na awiskewo ŵakati ŵawona ndalama izi, ŵakachita wofi.
36 Ntheura wiskewo Yakhobe wakati kwa iwo: “Mwanipoka ŵana ŵane!+ Yosefe kulije+ ndipo Simiyoni nayo kulije,+ ndipo sono mukukhumba kutoraso Benjamini. Vyose ivi vyawira ine!”
37 Kweni Rubeni wakati kwa awiske: “Usange natondeka kukawera nayo,+ muzakakome ŵana ŵane ŵaŵiri. Mupelekani mu mawoko ghane, ine ndine namwizaso nayo kwa imwe.”+
38 Kweni Yakhobe wakati: “Mwana wane walutenge namwe chara, chifukwa mukuru wake wali kufwa ndipo iyo wakhalapo yekha.+ Usange soka lakamuwira mu nthowa, mbwenu mukhizgirenge mbuha zane ku Dindi+ na chitima chikuru.”+
Tumizgani
Tumizgani
Genizesi 42
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=1&Chapter=42&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D1%26Chapter%3D42%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ivyo Vingawovwira Ŵachekuru Kuti Ŵakondwenge
PARA munthu wakuchekura, nkhongono zikumara, wakuluwaluwa, kweniso wakulwara pafupipafupi. Lekani ŵanthu ŵakukhumba yayi kuchekura.
Ŵanthu ŵanyake para ŵakuchekura ŵakuŵako na nkhongono ndipo ŵakulwaralwara yayi. Kweniso mazuŵa ghano kuli munkhwala wakovwira ŵachekuru kuti ŵaleke kulwara pafupipafupi. Lekani mu vyaru vinyake ŵanthu ŵakukhala nyengo yitali.
Ŵachekuru ŵakukhumba kuti ŵakondwenge nangauli ŵakukumana na masuzgo. Kasi ni vinthu wuli ivyo vingaŵawovwira? Ŵakwenera kuwona vinthu mwakwenelera na kuzomerezga kuti vinyake ŵangakwaniska yayi. Tiyeni tiwone fundo za mu Baibolo izo zingawovwira pa nkhani iyi.
KUJICHICHIZGA YAYI: ‘Vinjeru vili na awo ŵakujiyuyura.’ (Zintharika 11:2) Mu lemba ili, ‘awo ŵakujiyuyura’ ni awo ŵakumanya kuti ŵangakwaniska yayi kuchita ivyo ŵakachitanga kale. Ŵanyake ŵakukana kuti mbachekuru. Charles, wa ku Brazil, wa vyaka 93 wakati: “Waliyose wazamuchekura, ndipo wangaweleraso ku unyamata yayi.”
Ŵachekuru ŵanyake ŵakutemwa kuyowoya kuti: “Lero tamara, tikaŵa ŵanthu kale ise.” Para munthu wakujiwona nthena wakugongowa pakuchita vinthu. Lemba la Zintharika 24:10 likuti: ‘Usange ukulopwa mu zuŵa la soka nkhongono zako ni zichoko.’ Muchitenge ivyo mungakwaniska. Para mwachita nthena ndikuti muli ŵakujiyuyura.
Corrado, wa ku Italy, wa vyaka 77 wakati: “Kuti galimoto yikwere makora chikwezga, dilayivala wakusintha magiya.” Ntheura para munthu wakuchekura wakwenera kusintha vinyake ivyo wakatemwanga kuchita. Ndivyo Corrado na muwoli wake ŵakuchita. Pakugwira ntchito zapanyumba ŵakujiphyora yayi. Marian, wa ku Brazil, wa vyaka 81 wakati: “Pakugwira ntchito nkhupumulira, nkhuŵazgapo dankha mabuku panji kupulikizga sumu. Nkhujichichizga yayi. Nkhumanya kuti vinyake ningakwaniska yayi.”
MUWONEKENGE MAKORA: “Ŵanakazi ŵajitozgenge na kavwaliro kakwenelera, mwasoni ndiposo mwamahara.” (1 Timote 2:9) Mazgu ghakuti “kavwaliro kakwenelera” ghakulongora kuti munthu wakwera kuwoneka makora. Barbara, wa ku Canada, wa vyaka 74 wakati: “Nkhuwoneseska kuti nyengo zose niwonekenge makora. Nkhukhumba yayi kuvwara malaya ghabwekabweka.” Fern, wa ku Brazil, wa vyaka 91 wakati: “Nyengo zinyake nkhugura malaya ghanyuwani kuti niwonekenge makora.” Antônio, wa ku Brazil, wa vyaka 73 wakati: “Nkhukhumba kuti niwonekenge makora nyengo zose. Nkhuvwara malaya ghakuchapa kweniso ghakusita makora. Nkhumeta mwembe na kugeza zuŵa lililose.”
Usange tikufipa mtima chomene na umo tikuwonekera, vingatisuzga kuti tichite vinthu “mwamahara.” Bok-im wa ku South Korea, wa vyaka 69, wakuvwara mwantchindi. Iyo wakati: “Nkhuvwara nga nili msungwana yayi.”
KUKHALIRA KUDANDAWURA YAYI: ‘Mazuŵa ghose gha munthu wakusuzgika ngaheni, kweni mtima wakusangwa uli na chiphikiro nyengo zose.’ (Zintharika 15:15) Para munthu wachekura wakutemwa kudandawura, chifukwa wakutondeka kuchita vinthu vinyake. Kweni ntchiwemi yayi kukhalira waka kudandawura. Joseph, wa ku Canada, wa vyaka 79 wakati: “Nkhujichichizga yayi pakugwira ntchito, lekani nkhudandawura yayi.”
Para munthu wakuŵerenga mabuku wakumanya vinandi, ndipo wakuŵa wakukondwa. Kuti namwe mukondwenge, muŵerengengeko mabuku. Ernesto, wa ku Philippines, wa vyaka 74 wakubwereka mabuku ku layibulare. Iyo wakati: “Ningakwaniska yayi kwenda, kweni nkhumanya ivyo vikuchitika mu charu pakuti nkhuŵerenga mabuku.” Lennart, wa ku Sweden, wa vyaka 75 wakamba kusambira chiyowoyero chinyake nangauli chikaŵa chipusu yayi. Ivi vikamovwira kuti wakondwenge.
CHIGOLO YAYI: “Mupenge, ndipo ŵanthu ŵamupaninge.” (Luka 6:38) Mutemwenge kuchezga na ŵanyinu na kuŵapako vinthu. Para ndivyo mukuchita muŵenge ŵakukondwa nyengo zose. Hosa, wa ku Brazil, wa vyaka 85 wakutemwa kovwira ŵanyake. Iyo wakati: “Para ŵanyane ŵalwara, nkhuŵayimbira foni panji kuŵalembera makalata. Nyengo zinyake nkhuŵatumira vyawanangwa panji kuŵaphikira chakurya.”
Para ŵanyithu tikuŵapako vinthu, namachero nawo ŵazamutipako. Jan, wa ku Sweden, wa vyaka 66 wakati: “Para ukutemwa ŵanyako, nawo ŵakukutemwa.” Munthu wambura chigolo, ŵanthu ŵakumutemwa ndipo ŵakufwatuka nayo.
KUJIPATURA YAYI: “Uyo wakujipatura wakupenja khumbo layekha, ndipo wakugalukira vinjeru vyose.” (Zintharika 18:1) Nyengo zinyake munthu wangakhumba kukhala payekha, kweni kujipatura nkhuwemi yayi. Innocent, wa ku Nigeria, wa vyaka 72 wakutemwa kuchezga na ŵabwezi ŵake. Iyo wakati: “Nkhuchezga na waliyose, ŵana, ŵalara na ŵachekuru wuwo.” Börje, wa ku Sweden, wa vyaka 85 wakati: “Nkhutemwa kuchezga na ŵanyamata. Para nkhuchezga nawo, nkhuŵa nga nane nili munyamata.” Muŵachemenge ŵanyinu kuti muchezgenge nawo. Han-sik, wa ku South Korea, wa vyaka 72 wakati: “Ine na muwoli wane tikutemwa kuchema ŵana, ŵalara na ŵachekuru kuti tizachezgere lumoza kunyumba kwithu.”
Ŵanthu awo ŵali paubwezi ŵakuyowoyeskana. Para munyithu wakuyowoya titegherezgenge, kughanaghana vinyake yayi. Helena, wa ku Mozambique, wa vyaka 71 wakati: “Pakuchezga na ŵanyane nkhuŵaghanaghanira. Nkhutegherezga chomene kuti nimanye ivyo ŵakughanaghana kweniso ivyo ŵakutemwa.” José, wa ku Brazil, wa vyaka 73 wakati: “Para munthu wakutegherezga, kuwonga, kughanaghanira ŵanyake, kweniso ngwalusungu, wakuŵa na ŵabwezi ŵanandi.”
Mazgu ghithu ghakwenera ‘kulungika na mchere’ nyengo zose. (Ŵakolose 4:6) Pambere tindayowoye, tighanaghanirengepo dankha.
MUWONGENGE: “Longorani kuti muli ŵakuwonga.” (Ŵakolose 3:15) Mukwenera kuwonga para ŵanyinu ŵamovwirani. Para mukuwonga, ubwezi na ŵanyinu ukukonda. Marie-Paule, wa ku Canada, wa vyaka 74 wakati: “Apo tikasamanga, pakiza ŵabwezi ŵithu ŵanandi kuzakatovwira kunyamura katundu. Ŵanyake tikaŵawonga zuŵa leneliro, ŵanyake tikaŵatumira makadi, ŵanyake tikaŵaphikira chakurya.” Jae-won, wa ku South Korea, wa vyaka 76 ŵakumutoranga pa galimoto pakukasopa ku Nyumba ya Ufumu. Iyo wakati: “Nkhuwonga chomene kuti ŵakunovwira. Ine nkhupelekako ndalama ya mafuta. Nyengo zinyake nkhupeleka chawanangwa panji kuŵalembera kalata.”
Tikwenera kuwonga chomene kuti tili ŵamoyo. Themba Solomoni likati: ‘Ntcheŵe yamoyo njiwemi kuluska nkhalamu yakufwa.’ (Mupharazgi 9:4) Para tikuwona vinthu mwakwenelera kweniso para tikuzomerezga kuti vinyake tingakwaniska yayi, tiŵenge ŵakukondwa nyengo zose nangauli tili ŵachekuru.


text:
MUTU 88
Munthu Musambazi na Lazaro
NTHARIKA YA MUNTHU MUSAMBAZI NA LAZARO
Yesu wakaŵasambizga fundo ziwemi ŵasambiri ŵake na umo ŵangachitira na usambazi. Kweni apo wakayowoyanga ivi pakaŵa ŵasambiri ŵake pera yayi. Pakaŵaso Ŵafarisi, ndipo nawo ŵakeneranga kulondezga fundo za Yesu. Chifukwa wuli? Chifukwa Ŵafarisi ŵakaŵa “ŵakutemwa ndalama.” Ŵakati ŵapulika ivyo Yesu wakayowoya, “ŵakamba kumung’ora.”—Luka 15:2; 16:13, 14.
Kweni Yesu wakatenthema yayi na ivi. Iyo wakaŵaphalira kuti: “Imwe mukujiwona kuŵa ŵarunji panthazi pa ŵanthu, kweni Chiuta wakumanya mitima yinu. Pakuti icho ŵanthu ŵakuwona kuti ntchakuzirwa ntchinthu chakuseluska pamaso pa Chiuta.”—Luka 16:15.
Ŵafarisi ŵakachindikika na ŵanthu nyengo yitali chomene, kweni sono nyengo yikakwana kuti vinthu visinthe. Ŵanthu awo ŵakachindikikanga chifukwa cha usambazi, mazaza pa ndyali, na maudindo mu chisopa ŵakaŵa pafupi kukhizgika. Ŵanthu bweka awo ŵakamanyanga kuti ŵakukhumbikwira kuŵa paubwezi na Chiuta ŵakaŵa pafupi kukwezgeka. Yesu wakalongora kuti pakaŵa kusintha kukuru, wakati:
“Dango na ivyo Ntchimi zikalemba vikapharazgika m’paka mu nyengo ya Yohane. Kufuma nyengo yira makani ghawemi gha Ufumu wa Chiuta ghakupharazgika, ndipo ŵanthu ŵa mitundu yose ŵakulimbikira kuti ŵawusange. Ntchipusu kuti kuchanya na charu chapasi vimare kweni lizgu limoza ilo lili kulembeka mu Dango lingamara yayi kwambura kufiskika.” (Luka 3:18; 16:16, 17) Kasi mazgu gha Yesu ghakalongora wuli kuti vinthu vikasinthanga?
Ŵalongozgi ŵa chisopa ŵakajitemwanga, ŵakatenge iwo ŵakusungilira Dango la Mozesi. Kumbukani kuti apo Yesu wakajura munthu maso mu Yerusalemu, Ŵafarisi ŵakati: “Ise tili ŵasambiri ŵa Mozesi. Tikumanya kuti Chiuta wakayowoyanga na Mozesi.” (Yohane 9:13, 28, 29) Chilato chinyake cha Dango ilo likapelekeka kwizira mwa Mozesi chikaŵa chakuti lilongozgere ŵanthu ŵakujiyuyura kwa Mesiya, ndiko kuti, Yesu. Yohane Mubatizi wakaphalira ŵanthu kuti Yesu ni Mwanamberere wa Chiuta. (Yohane 1:29-34) Kufuma apo Yohane wakambira kupharazga, Ŵayuda ŵakujiyuyura, chomenechomene ŵakavu, ŵakapulikanga uthenga wa “Ufumu wa Chiuta.” Enya, “makani ghawemi” ghakapharazgikanga ku wose awo ŵakukhumba kuŵa pasi pa Ufumu wa Chiuta na kusanga nawo chandulo.
Dango la Mozesi likatondeka yayi kufiskika. Kweni likaŵafiska ŵanthu kwa Mesiya, ntheura likafiska chilato chake ndipo ŵanthu ŵakakhumbikwirangaso kulisunga yayi. Mwachiyelezgero, Dango likazomerezganga mwanalume kupata muwoli wake pa vifukwa vyakupambanapambana. Kweni sono Yesu wakayowoya kuti “waliyose uyo wakupata muwoli wake na kutora munyake wakuchita uleŵi, ndipo waliyose uyo wakutora mwanakazi wakuti mfumu wake wamupata, wakuchita uleŵi.” (Luka 16:18) Ŵafarisi ŵakwenera kuti ŵakakwiya chomene na mazgu agha, pakuti ŵakatemwanga kuŵika tumalango.
Kufuma apo, Yesu wakayowoya ntharika iyo yikalongora kuti vinthu vikasinthanga. Mu ntharika iyi, wakayowoya vya ŵanalume ŵaŵiri, awo vinthu vikasintha chomene pa umoyo wawo. Apo mukuŵazga ntharika iyi, kumbukani kuti Ŵafarisi awo ŵakatemwanga chomene ndalama na kuchindikika na ŵanthu, ŵakapulikanga.
Yesu wakati: “Kukaŵa munthu munyake musambazi, uyo wakavwaranga malaya ghatchesamu na salu ziwemi. Wakasangwanga zuŵa na zuŵa na vinthu viwemi. Kweni wakupempheska munyake zina lake Lazaro wakaŵa na vilonda thupi lose. Ŵanthu ŵakamuŵikanga pa chipata cha musambazi. Wakadokeranga kurya vinthu ivyo vikambotokanga kufuma pa thebulu la munthu musambazi. Ntcheŵe nazo zikizanga na kumyanga vilonda vyake.”—Luka 16:19-21.
Ŵafarisi ŵakatemwanga chomene ndalama, ntheura tikukayika yayi kuti ndiwo Yesu wakaŵayaniska na “munthu musambazi” mu ntharika yira. Ŵalongozgi ŵara ŵakatemwanga kuvwara vyakuvwara vyapachanya, vya ndalama zinandi. Padera pa vyuma ivyo ŵakaŵa navyo, ŵanthu aŵa ŵakawonekanga ŵasambazi chifukwa cha maudindo na mazaza agho ŵakaŵa nagho. Enya, Yesu wakaŵayaniska na munthu uyo wavwara vitchesamu kwimira maudindo agho ŵakaŵa nagho, ndipo salu ziwemi zikwimira mtima wawo wa kujiwona kuti mbarunji.—Daniyeli 5:7.
Kasi ŵalongozgi ŵasambazi na ŵakujikuzga aŵa, ŵakachitanga nawo wuli ŵanthu bweka? Ŵakaŵayuyuranga, ŵakaŵachemanga kuti ‛am ha·’aʹrets, panji kuti ŵanthu ŵapasi, awo ŵakumanya yayi Dango ndiposo ŵambura kwenelera kusambizgika dango. (Yohane 7:49) Umu ndimo vikaŵira na “wakupempheska zina lake Lazaro” uyo wakadokeranga “vinthu ivyo vikambotokanga kufuma pa thebulu la munthu musambazi.” Ŵanthu bweka ŵakaŵa nga ni Lazaro wavilonda thupi lose, ndipo ŵanthu ŵakaŵayuyuranga, nga ni para mbakuseluska kwa Chiuta.
Vinthu vyachitima ivi vikachitika nyengo yitali chomene, kweni Yesu wakamanya kuti nyengo yakwana kuti vinthu visinthe pa ŵanthu awo ŵali nga munthu musambazi na awo ŵali nga Lazaro. Kasi vikasintha wuli?
VINTHU VIKASINTHA
Yesu wakalutilira kulongosora umo vinthu vikasinthira. Wakati: “Sono nyengo yikati yajumphapo, wakupempheska yura wakafwa ndipo ŵangelo ŵakamutolera uko kukaŵa Abrahamu. Kweniso munthu musambazi wakafwa na kusungika. Ndipo mu Dindi wakinuska maso ghake, uku wakupulika vyakuŵinya, wakawona Abrahamu patali wali pafupi na Lazaro.”—Luka 16:22, 23.
Ŵanthu awo Yesu wakayowoyanga nawo ŵakamanyanga kuti Abrahamu wakafwa nikale ndipo wakaŵa mu Dindi. Malemba ghakuyowoya makora kuti awo ŵali mu Dindi, panji Sheole, ŵakuwona yayi nesi kuyowoya. Ndimo vikaŵira na Abrahamu. (Mupharazgi 9:5, 10) Kasi ŵalongozgi ŵara ŵakaghanaghananga kuti Yesu wakung’anamurachi mu ntharika iyi? Kasi wakaŵaphalirangachi ŵalongozgi ŵakutemwa ndalama ŵara na ŵanthu bweka?
Yesu wakayowoya kale kuti vinthu vikusintha, apo wakati ‘Dango na ivyo Ntchimi zikalemba vikapharazgika m’paka mu nyengo ya Yohane Mubatizi, kweni kufuma nyengo yira makani ghawemi gha Ufumu wa Chiuta ghakupharazgika.’ Ntheura, chifukwa cha ivyo Yohane na Yesu Khristu ŵakapharazganga, munthu musambazi na Lazaro ŵakafwa ku umoyo wawo wakale, ndipo sono ŵakaŵa na umoyo unyake pamaso pa Chiuta.
Ŵanthu ŵakujiyuyura panji ŵakavu ndiwo ŵakanoreka chomene vinthu vyauzimu nyengo yitali. Kweni uthenga wa Ufumu uwo Yohane Mubatizi kweniso Yesu ŵakapharazganga, ukaŵawovwira kuti vinthu viŵe makora. Pakwamba, ŵakakhaliranga tunthu uto tingati tukayananga waka ‘na ivyo vikambotokanga kufuma pa thebulu lauzimu’ la ŵalongozgi ŵa chisopa. Kweni pa nyengo yira, ŵakaryanga chakurya chiwemi chauzimu, chomenechomene vinthu vyakuzizwiska ivyo Yesu wakalongosoranga. Vikaŵa nga kuti sono ŵamba kutemweka na Yehova Chiuta.
Kweni ŵanthu ŵamaudindo na ŵamazaza ŵakakana kupokelera uthenga wa Ufumu uwo Yohane kweniso Yesu wakapharazganga mu charu chose. (Mateyu 3:1, 2; 4:17) Nakuti ŵakakwiyanga panji kukwenyelera na uthenga uwu, uwo ukayowoyanga vya cheruzgo chakofya kufuma kwa Chiuta. (Mateyu 3:7-12) Yesu na ŵasambiri ŵalekezgenge kupharazga uthenga wa Chiuta, mphanyi ŵalongozgi ŵakutemwa ndalama ŵara mtima ukakhira. Ŵalongozgi ŵara ŵakaŵa nga ni munthu musambazi mu ntharika, uyo wakati: “Adada Abrahamu, munilengere lusungu. Tumani Lazaro kuti wabizge songo ya munwe wake mu maji na kuzizimiska lulimi lwane, chifukwa nkhukomwa mu moto uwu wakugolera.”—Luka 16:24.
Kweni ivi vikaŵa vyakuti vingachitika yayi. Ŵalongozgi ŵanandi ŵa chisopa ŵakasintha yayi. Ŵakakana “kupulikira ivyo vili mu mabuku gha Mozesi na Ntchimi,” ivyo mphanyi vikaŵawovwira kuti ŵapokelere Yesu pakuŵa Mesiya na Themba. (Luka 16:29, 31; Ŵagalatiya 3:24) Kweniso ŵakajiyuyura yayi mwakuti ŵaŵe nga mbanthu ŵakavu awo ŵakamuzomera Yesu ndipo Chiuta wakamba kuŵatemwa. Ŵasambiri ŵa Yesu ŵakalekezga yayi nesi kusukuluska unenesko kuti ŵakondweske ŵalongozgi ŵa chisopa ŵara panji kuŵakhizgako mtima. Mu ntharika yake, Yesu wakalongosora fundo iyi na mazgu agho ‘Dada Abrahamu’ wakayowoya kwa munthu musambazi. Iyo wakati:
“Mwana wane, kumbuka kuti mu nyengo ya umoyo wako ukapokeranga viwemi, kweni Lazaro wakapokera vinthu viheni. Sono wakusanguluskika kuno kweni iwe ukukomwa. Ndipo padera pa vinthu vyose ivi, pakati pa ise na imwe pali chibuwu chikuru, mwakuti awo ŵakukhumba kwambukira kwa imwe ŵakutondeka, kweniso awo ŵali uko awo ŵakukhumba kwambukira kwa ise ŵakutondeka.”—Luka 16:25, 26.
Chikaŵa chakwenelera kuti visinthe, kweniso vikachitika mwakuzizwiska. Vikalongora kuti vinthu vyasintha pakati pa ŵalongozgi ŵakujikuzga ŵara na ŵanthu ŵakujiyuyura awo ŵakazomera joko la Yesu ndipo ŵakapumuzgika na kulyeskeka mwauzimu. (Mateyu 11:28-30) Kweni pakati pajumpha myezi yichoko waka, ndipo vikazakawoneka chomene kuti vinthu vyasintha. Nyengo iyi phangano liphya likanjira mu malo gha phangano la Dango. (Yeremiya 31:31-33; Ŵakolose 2:14; Ŵahebere 8:7-13) Chiuta wakati wapungura mzimu utuŵa pa zuŵa la Pentekoste mu 33 C.E., vikawonekerathu kuti Chiuta wakutemwa ŵasambiri ŵa Yesu, m’malo mwa Ŵafarisi na ŵanyawo.


text:
ŵana
ŴANI ŴABWEZI ŴA YEHOVA
Sunga Pamtima Mabuku gha mu Baibolo (Chigaŵa 3)
Sambira kuŵika mu ndondomeko mabuku gha mu Baibolo gha Malemba Ghachigiriki, kwamba Mateyu m’paka Chivumbuzi.
ŴANI ŴABWEZI ŴA YEHOVA
Sunga Pamtima Mabuku gha mu Baibolo (Chigaŵa 1)
Sambira kuŵika mu ndondomeko mabuku gha mu Baibolo Ghachihebere, kwamba Genizesi m’paka Yesaya.
IVYO MUNGACHITA
IVYO MUNGACHITA DAWUNILODI PANJI KUPULINTA
IZO ZALONGOREKA MU MAGAZINI
ŴANI ŴABWEZI ŴA YEHOVA
Sambiro 8: Uŵikenge Makora Vinthu
ŴANI ŴABWEZI ŴA YEHOVA


text:
CHIGAŴA 18
Yesu Wakuchita Minthondwe
Yesu wakuchita minthondwe kuti walongore umo wazamuchitira na nkhongono zake pakuŵa Themba
CHIUTA wakamupa nkhongono Yesu kuti wachite vinthu ivyo palije munthu uyo wangachita. Yesu wakachita minthondwe yinandi chomene, kanandi wakachitiranga panthazi pa wumba wa ŵanthu kuti ŵajiwonere ŵekha. Minthondwe iyo wakachita yikalongora kuti wali na nkhongono pa ŵalwani ŵake ndiposo pa masuzgo agho munthu wambura kufikapo wangafiska yayi kughamazga. Wonani viyelezgero ivi.
Njara. Munthondwe wakwamba uwo Yesu wakachita ngwakuzgora maji kuŵa vinyo liwemi. Kaŵiri kose, wakalyeska wumba wa ŵanthu na vingwa vichoko waka na tusomba. Apo wakachita vinthu ivi, waliyose wakakhuta ndipo vinyake vikakhalapo.
Matenda. Yesu wakachizga ŵanthu awo ŵakaŵa na “mtundu uliwose wa nthenda na mtundu uliwose wa vyakuŵinya.” (Mateyu 4:23) Wakachizga ŵachibulumutira, ŵambuwu, ŵavyoni, ŵavizilisi, ŵakulemara, ŵakupendera, na ŵachilima wuwo. Pakaŵavya nthenda iyo yikamutonda kuchizga.
Mphepo yakofya. Apo Yesu na ŵasambiri ŵake ŵakambukanga Nyanja ya Galileya pa boti, mwamabuchi kukawuka chimphepo chikuru. Ŵasambiri ŵakatenthema. Yesu wakalaŵiska chimphepo na kuyowoya kuti: ‘Chetama! Khala chete!’ Nyengo yeneyiyo, mphepo yikazika. (Mariko 4:37-39) Zuŵa linyake, Yesu wakenda pachanya pa maji uku chimphepo chakofya chikuputa.—Mateyu 14:24-33.
Mizimu yiheni. Mizimu yiheni njankhongono chomene kuluska ŵanthu. Ŵanthu ŵanandi ŵatondeka kuti ŵajithaske ku ŵalwani ŵa Chiuta aŵa. Kweni nyengo zinandi, Yesu wakalanguranga mizimu yiheni kuti yifumemo mwa awo ŵakoleka, ndipo yikafumanga. Iyo wakachita wofi yayi na mizimu yira. Nakuti mizimu ndiyo yikawopanga Yesu chifukwa cha nkhongono zake.
Nyifwa. “Pakuŵa mulwani waumaliro,” palije munthu uyo wangayitonda nyifwa. (1 Ŵakorinte 15:26) Ndipouli, Yesu wakawuska ŵakufwa, ndipo ŵanji awo ŵakawuskika ni msepuka uyo nyina wakaŵa chokoro ndiposo msungwana muwukirano uyo ŵapapi ŵake ŵakaŵa na chitima chikuru chomene. Chapadera chomene icho Yesu wakachita nkhuwuska mubwezi wake Lazaro panthazi pa wumba uwo ukaliranga, nangauli pakajumpha mazuŵa pafupifupi ghanayi kufuma apo wakafwira. Nanga mbalwani ŵa Yesu awo ŵakaŵa ŵanonono chomene ŵakayowoya kuti wakachita nadi munthondwe uwu.—Yohane 11:38-48; 12:9-11.
Chifukwa wuli Yesu wakachitanga minthondwe yose yira? Nakuti asi ŵanthu wose awo wakaŵawovwira, pamasinda ŵakafwa? Mbunenesko, kweni minthondwe ya Yesu yikaŵa yakuzirwa. Yikalongoranga kuti mauchimi ghakuyowoya za muwuso wa Mesiya ghazamufiskika. Palije chifukwa chakuŵira na nkhayiko kuti Themba lakusoleka na Chiuta lizamumazga njara, matenda, kulekeska mphepo zakofya, kutonda mizimu yiheni, na nyifwa wuwo. Wali kulongolerathu kuti Chiuta wali kumupa nkhongono zakuchitira chilichose.


text:
MUTU 8
Ivyo Vikutovwira Pakupharazga
—Mabuku Agho Ghakovwira pa Charu Chose
1, 2. (a) Kasi ntchivichi chikawovwira kuti makani ghawemi ghapharazgike mu chigaŵa chose icho chikawusikanga na Ŵaroma? (b) Ntchivichi chikulongora kuti lero napo Yehova wakutovwira? (Wonani bokosi la mutu wakuti “ Makani Ghawemi mu Viyowoyero Vyakujumpha 670.”)
PA PENTEKOSTE mu 33 C.E, ŵasambiri ŵakapokera chawanangwa chakuyowoya malulimi ghakupambanapambana. Ŵagalileya ŵakamba kuyowoya viyowoyero vyachilendo. Ntheura ŵalendo awo ŵakiza ku Yerusalemu ŵakazizikika chomene chifukwa wose ŵakapulikanga mu viyowoyero vyawo, ndipo ŵakachontheka na uthenga uwo ŵakapulika. Uwu ukaŵa ukaboni wakuti Chiuta wakaŵa nawo. (Ŵerengani Milimo 2:1-8, 12, 15-17.) Pa zuŵa ili, ŵakapharazgira ŵanthu ŵa mitundu yakupambanapambana. Kweni pamasinda, uthenga uwu ukathandazgika mu chigaŵa chose icho chikawusikanga na Ŵaroma.
2 Mazuŵa ghano, ŵateŵeti ŵa Yehova ŵakuyowoya malulimi yayi. Nangauli vili nthena, kweni sono tikupharazgira ŵanthu ŵaviyowoyero vinandi kuluska kale. Tikung’anamura mabuku agho ghali na uthenga wa Ufumu mu viyowoyero vyakujumpha 670. (Mil. 2:
Fumu Yawovwira Ŵateŵeti Ŵake Kupanda Mbuto
3. Chifukwa wuli tikugwiliskira ntchito vinthu vyakupambanapambana pakupharazga?
3 Yesu wakayaniska “mazgu gha Ufumu” na mbuto, ndipo mitima ya ŵanthu wakayiyaniska na dongo. (Mat. 13:
4, 5. Kasi ŵakachitanga wuli pakupharazga na giramu, kweni pakaŵa suzgo wuli?
4 Malekodi (LP). Kwamba m’ma 1930 m’paka 1940, ŵapharazgi ŵakaŵanga na malekodi gha nkhani za mu Baibolo. Ndipo para ŵakupharazga ŵakalizganga malekodi agha pa giramu. Nkhani yiliyose yikajumphanga yayi maminiti 5. Nyengo zinyake pa malekodi agha pakaŵanga mitu yifupi nga ni “Utatu,” “Puligatoliyo,” na “Ufumu.” Kasi ŵakachitanga wuli na malekodi agha pakupharazga? Mubali Clayton Woodworth, Jr., uyo wakabatizika mu 1930 ku United States, wakati: “Nkhayeghanga giramu yakuchita kupukusa iyo yikaŵa nga nkhasutikesi. Para nafika waka pa nyumba ya munthu, nkhaŵikirangathu vyose mu malo ghake, na kuwodira. Ndipo para wajurako, nkhatenge, ‘Nili na uthenga wakuzirwa chomene uwo nkhukhumba kuti namwe muwupulike.’ ” Kasi ŵanthu ŵakachitanga wuli? Mubali uyu wakatiso: “Kanandi ŵanthu ŵakategherezganga, kweni ŵanyake ŵakanjirangaso waka mu nyumba na kujarako. Ndipo nyengo zinyake ŵanji ŵakatenge panji nkhuguliska magiramu.”
5 Mu 1940, nkhani zakujumpha 90 zikaŵa kuti zajambulika ndipo malekodi ghakujumpha 1 miliyoni ghakaŵa kuti ghapangika. John E. Barr, uyo pa nyengo iyo wakaŵa mupayiniya ku Britain, kweniso pamasinda wakaŵa mu Wupu Wakulongozga wakati: “Kwamba mu 1936 m’paka 1945, giramu ndiyo yikanovwiranga chomene. Pa nyengo iyo, para nilije giramu nkhawonanga nga ningapharazga yayi. Para nili pa nyumba ya munthu, nkhakhozgekanga chomene kupulika mazgu gha Mubali Rutherford, chifukwa nkhawonanga nga tili lumoza. Kweni suzgo likaŵa lakuti giramu yikatovwiranga yayi kuti tipharazgenge mwaluso mwakuti tiŵachonthe mitima ŵanthu.”
6, 7. (a) Kasi makadi ghakawovwira wuli pakupharazga, kweni ghakaŵa na suzgo wuli? (b) Kasi Yehova wakutisambizga wuli?
6 Makadi. Kwamba mu 1933, ŵapharazgi ŵakaphalirika kuti para ŵakwenda nyumba na nyumba, ŵayeghenge makadi ghakuchitira ukaboni. Kadi ili ukuru wake likaŵa nga nkhapepara kakulembapo malipoti. Pakaŵanga uthenga wakudumura wa mu Baibolo, kweniso kakazunuranga buku ilo para munthu walikhumba ŵakamupanga. Mupharazgi wakapelekanga kadi ili kwa munthu ndipo wakamupemphanga kuti waŵazge. Mudumbu munyake zina lake Lilian Kammerud, uyo wakachitapo umishonale ku Puerto Rico na Argentina, wakati: “Nkhakondwanga chomene kupharazgira na makadi.” Chifukwa wuli wakakondwanga? Iyo wakati: “Ni tose yayi tikaŵa na luso lwakuti tambe kuyowoya na ŵanthu. Ntheura makadi agha ghakanovwira kuti nizgoŵere kuyowoya na ŵanthu.”
7 Mubali David Reusch, uyo wakabatizika mu 1918, wakati: “Makadi ghakuchitira ukaboni ghakawovwira chomene ŵabali. Nyengo iyo ŵachoko waka ndiwo ŵakamanyanga umo ŵangayowoyera.” Ndipouli makadi nagho ghakaŵa na suzgo lake. Iyo wakati: “Nyengo zinyake ŵanthu ŵakaghanaghananga kuti tikutondeka kuyowoya. Nakuti taŵanandi tikapelekanga waka kadi kwambura kuyowoyapo. Kweni Yehova wakatovwira na makadi agha kuti tizgoŵere kukumana na ŵanthu. Nyengo yichoko waka, Yehova wakaŵika mazgu mu milomo yithu. Wakatisambizga kuti para tikupharazga tijulenge Malemba. Watisambizga vinandi mu Sukulu ya Uteŵeti wa Chiuta iyo yikamba m’ma 1940.”
8. Kasi tingalongora wuli kuti tikuzomera kusambizgika na Khristu?
8 Mabuku. Kwamba mu 1914, ŵanthu ŵa Yehova ŵalemba mabuku ghakujumpha 100 agho ghali na nkhani za mu Baibolo. Ghanyake ghali kulembeka kuti ghatovwire kupharazga mwaluso. Anna Larsen, wa ku Denmark, uyo wapharazga kwa vyaka 70, wakati: “Mu Sukulu ya Uteŵeti wa Chiuta kweniso mabuku ghanyake agho tili kupokera, Yehova watovwira kuti tipharazgenge mwaluso. Buku lakwamba likaŵa na mutu wakuti Theocratic Aid to Kingdom Publishers, ilo likafuma mu 1945. Ndipo lakulondezgapo likaŵa lakuti “Equipped for Every Good Work,” ilo likafuma mu 1946. Sono tili na buku la Sangani Candulo na Sukulu ya Uteŵeti wa Ciuta, ilo likafuma mu 2001.” Sukulu ya Uteŵeti wa Chiuta na mabuku agha, vyatovwira chomene, ndipo Yehova ‘watizgora ŵakwenelera nkhanira kuŵa ŵateŵeti.’ (2 Kor. 3:
9, 10. (a) Kasi mabuku ghawovwira wuli ŵanthu kumanya unenesko wa Ufumu?
9 Yehova, kwendera mu gulu lake, wakutipa mabuku agho ghakutovwira kulongosora visambizgo vikuruvikuru mu Baibolo. Buku la Unenesko Weneuwo Ukulongozgera ku Umoyo wa Muyirayira nalo likatovwira chomene. Buku ili likafuma mu 1968 mu Chingelezi, ndipo ŵanthu ŵakalitemwa chomene. Uteŵeti na Umoyo Wachikhristu wa Chingelezi wa Novembala 1968, ukati: “Ŵanthu ŵakachemeskanga chomene buku ili. Mwakuti mu Seputembala, ŵabali ŵakupanga mabuku ku Brooklyn, ŵakagonanga yayi.” Ukatiso: “Mu Ogasiti, awo ŵakachemeska buku ili ŵakaŵa ŵanandi chomene, mwakuti ŵanthu 1 miliyoni na hafu ghakaŵapeleŵera.” Kufika mu 1982, makope gha buku ili ghakujumpha 100 miliyoni ghakaŵa kuti ghapangika mu viyowoyero 116. Kufuma mu 1968 kufika mu 1982, buku ili likawovwira kuti pasazgikire ŵapharazgi ŵa Ufumu ŵakujumpha 1 miliyoni. *
10 Mu 2005, buku la Kasi Baibolo Likusambizgachi Chomenechomene? likafuma. Buku ili nalo likovwira pakusambizga ŵanthu Baibolo. Kwamba mu 2005 kufika sono, makope 200 miliyoni ghapangika mu viyowoyero 256. Kasi lawovwira wuli? Kufuma mu 2005 m’paka mu 2012, ŵanthu pafupifupi 1.2 miliyoni, ŵazgoka ŵapharazgi ŵa makani ghawemi. Mu vyaka ivi, chiŵelengero cha ŵanthu awo tikusambira nawo Baibolo, chakwera kufuma pa 6 miliyoni kufika pa 8.7 miliyoni. Ichi chikulongora kuti Yehova wakutumbika mulimo withu wakupanda na kuthilira mbuto zaunenesko.
11, 12. Kasi magazini ghithu ghakulembekera njani?
11 Magazini. Pakwamba, Gongwe la Mulinda likalembekeranga ‘kamskambo kachoko,’ kung’anamura ŵanthu awo ŵali “kuchemekera kuchanya.” (Luka 12:32; Heb. 3:1) Pa Okutobala 1, 1919, gulu la Yehova likafumiska magazini yinyake yakupharazgira. Ŵasambiri ŵa Baibolo na ŵanthu waka ŵakayitemwa chomene magazini iyi, mwakuti ŵakapanganga ghanandi chomene kuluska Gongwe la Mulinda. Pakwamba, magazini iyi yikachemekanga The Golden Age. Ndipo mu 1937, yikamba kuchemeka Consolation. Kweni mu 1946, yikamba kuchemeka Wukani!
12 Kawonekero ka Gongwe la Mulinda na Wukani! kasinthapo kanandi waka. Kweni chilato chake chindasinthe. Chilato chake nkhupharazga Ufumu wa Chiuta na kovwira ŵanthu kusambira Baibolo. Mazuŵa ghano pali Gongwe la Mulinda mtundu paŵiri, lakusambira na lakugaŵira. Gongwe la Mulinda lakusambira likulembekera “ŵateŵeti” ŵa Chiuta, “ŵakamskambo kachoko” na ŵa “mberere zinyake.” * (Mat. 24:45; Yoh. 10:16) Gongwe la Mulinda lakugaŵira likulembekera ŵanthu awo unenesko ŵakuwumanya yayi, kweni ŵakumutemwa Chiuta na kuchindika Mazgu ghake. (Mil. 13:16) Ndipo Wukani! wakulembekera ŵanthu awo ŵakumanya vichoko chomene vya Baibolo na Chiuta waunenesko, Yehova.
13. Zunurani unandi wa magazini gha Gongwe la mulinda na gha Wukani! agho ghapangika. (Dumbiskanani tchati cha mutu wakuti “ Mabuku Agho Ghakupangika Chomene.”)
13 Kwambira mu 2014, mwezi uliwose tikupanga magazini gha Wukani! ghakujumpha 44 miliyoni, na Gongwe la Mulinda, 46 miliyoni. Wukani! wakaŵapo mu viyowoyero 100, ndipo Gongwe la Mulinda, mu viyowoyero vyakujumpha 200. Pa charu chose chapasi palije ŵanyake awo ŵakupanga magazini ghanandi nthena. Ichi ntchakuzizika yayi, chifukwa magazini agha ghali na uthenga uwo Yesu wakati uzamupharazgika pa charu chose, kulikose uko kuli ŵanthu.
14. Kasi tikuŵikapo mtima kuchita vichi, ndipo chifukwa wuli?
14 Baibolo. Mu 1896, Mubali Russell na ŵanyake ŵakasintha zina la wupu uwo ŵakagwiliskiranga ntchito pakupanga mabuku. Ŵakachita ivi na chilato chakuti lizgu lakuti Baibolo nalo liŵepo. Ndipo wupu uwu ukamba kuchemeka Watch Tower Bible and Tract Society. Chikaŵa chakwenelera kusintha, chifukwa Baibolo ndilo likovwira chomene pakupharazga makani ghawemi gha Ufumu. (Luka 24:27) Mwakukolerana na zina la wupu uwu, ŵateŵeti ŵa Chiuta ŵakulimbikira kufumiska Mabaibolo ndipo ŵakuchiska ŵanthu kuti ŵaŵazgenge. Mu 1926, tikapanga Baibolo ilo wakang’anamura ni Benjamin Wilson (Emphatic Diaglott.) Ili likaŵa Baibolo la Malemba Ghachigiriki pera. Kwamba mu 1942, tikapanga na kugaŵira Mabaibolo 700,000, gha King James Version. Pakati pajumpha vyaka viŵiri, tikamba kupanga Baibolo la American Standard Version, ilo mukaŵa zina lakuti Yehova mu malo 6,823. Kufika mu 1950, tikaŵa kuti tagaŵira Mabaibolo gha American Standard Version ghakujumpha 250,000.
15, 16. (a) Kasi ntchivichi icho chikumukondweskani na Baibolo la Malemba Ghakupatulika mu Mang’anamuliro gha Charu Chiphya? (Dumbiskanani bokosi la mutu wakuti “ Kuti Baibolo Ling’anamulike Mwaluŵiro.”) (b) Kasi tingachita wuli kuti Mazgu gha Yehova ghatichonthe mtima?
15 Mu 1950, tikafumiska Baibolo la Malemba Ghakupatulika mu Mang’anamuliro gha Charu Chiphya Mateyu
16 Kasi ŵanthu ŵakuchita wuli para ŵaŵazga Baibolo la Malemba Ghakupatulika mu Mang’anamuliro gha Charu Chiphya, mu chiyowoyero chawo? Munthu munyake wa ku Nepal wakati: “Ŵanthu ŵanandi, Baibolo lakale la Chinepali likaŵasuzganga kuti ŵalipulikiske, chifukwa mukaŵa mazgu ghanonono. Kweni lasono likupulikikwa, chifukwa muli mazgu agho tikuyowoya zuŵa na zuŵa.” Mwanakazi munyake wa ku Central African Republic wakati wamba kuŵazga Baibolo la chiyowoyero chake cha Sango, wakakondwa chomene na kuthiska masozi. Ndipo wakati, “Ichi ndicho ntchiyowoyero cha ku mtima kwane.” Nga ni mwanakazi uyu, nase Mazgu gha Yehova ghangatichontha, para tingaghaŵazga zuŵa na zuŵa.
Kasi Mukuwonga?
17. Kasi tingalongora wuli kuti tikuwonga mabuku na masambiro agho gulu la Chiuta likutipa? Ndipo chichitikenge ntchivichi para tikuchita nthena?
17 Kasi mukuwonga vinthu vyakupharazgira na masambiro agho Yesu Khristu Fumu yithu, wakutipa? Kasi mukupatura nyengo yakuŵazgira mabuku agho gulu la Chiuta likutipa, na kovwira nagho ŵanji? Para ndivyo mukuchita, namwe mungayana waka na Mudumbu munyake zina lake Opal Betler. Mudumbu uyu wakabatizika pa Okutobala 4, 1914, ndipo wakati: “Kwa vyaka vinandi ine na mfumu wane [Edward] tikagwiliskiranga ntchito giramu na makadi pakupharazga. Kweniso para tikupharazga nyumba na nyumba, tikapelekanga mabuku, tumabuku na magazini. Tikayezganga nthowa zose pakupharazga ndipo para kuli upharazgi wapadera nase tikachitangako. Pamasinda, tikasambizgika kuti tiwelerengeko ku ŵakunweka na kusambira nawo Baibolo. Tikatangwanikanga, kweni tikakondwanga.” Yesu wakayowoyerathu kuti ŵanthu ŵake ŵazamutangwanika na ntchito ya kuseŵa na kuvuna, ndipo ŵazamusekelera pamoza. Nga ni Opal Betler, ŵanthu mamiliyoni ghanandi ŵakuwona kuti mazgu gha Yesu agha ghakufiskika.
18. Kasi tili na mwaŵi wuli?
18 Ŵanthu ŵanandi awo ŵandambe kulondezga Yesu, ŵangawona nga ŵanthu ŵa Chiuta mbambura “kusambira ndiposo ŵanthu bweka.” (Mil. 4:13) Kweni Themba lithu Yesu, lawovwira ŵanthu bweka aŵa kufumiska na kung’anamura mabuku agho ghathandazgika chomene pa charu chose. Nakuti chindachitikepo kuŵa na mabuku ghanandi nthena. Kweni chakuzirwa chomene ntchakuti watisambizga na kutichiska kuti tigwiliskirenge ntchito vinthu ivi pakupharazga makani ghawemi ku ŵanthu ŵa mitundu yose. Ni mwaŵi ukuru chomene kovwirana na Khristu kupanda mbuto zaunenesko na kuvuna ŵasambiri.
^ ndime 2 Mu vyaka 10 ivyo vyajumpha, ŵanthu ŵa Yehova ŵakapanga mabuku ghakuyowoya vya Baibolo ghakujumpha 20 biliyoni. Kweniso ŵanthu ŵakujumpha 2.7 biliyoni ŵakujura Webusayiti yithu ya jw.org.
^ ndime 9 Mabuku ghanyake agho ghawovwira kusambizga ŵanthu Baibolo, ni Zeze wa Mulungu (likafuma mu 1921), “Mulungu Akhale Woona” (likafuma mu 1946), Mungathe Kukhala ndi Moyo Kosatha M’paradaiso pa Dziko Lapansi (likafuma mu 1982), na Cimanyisko Ceneico Cikurongozgera ku Umoyo Wamuyirayira (likafuma mu 1995 mu Chingelezi).
^ ndime 12 Wonani Gongwe la Mulinda la Julayi 15, 2013, peji 23, ndime 13, iyo yikulongosora vya ‘ŵateŵeti ŵa pa nyumba.’
Manyani Vinandi
Tapika Ntchito ya Kung’anamura ‘Mazgu Ghakupatulika gha Chiuta’—Ŵaroma 3:2
Pali Mabaibolo ghakupambanapambana agho ghawovwira Ŵakaboni ŵa Yehova nyengo yitali. Chifukwa wuli Ŵakaboni ŵa Yehova ŵali kung’anamura Baibolo mu Chingelezi chipusu?